Document ID: 32021Q0210(01)

Reference:
10.2.2021
GA
Iris Oifigiúil an Aontais Eorpaigh
L 46/47
RIALACHA NÓS IMEACHTA CHOISTE EACNAMAÍOCH AGUS SÓISIALTA NA HEORPA
Eanáir 2021
BROLLACH
1.
Déanann Coiste Eacnamaíoch agus Sóisialta na hEorpa ionadaíocht ar chodanna eacnamaíocha agus sóisialta éagsúla na sochaí sibhialta eagraithe. Is comhlacht comhairleach institiúideach é, a bunaíodh in 1957 le Conradh na Róimhe.
2.
Cuireann feidhm chomhairliúcháin an Choiste ar chumas a chomhaltaí, agus ar chumas na n-eagraíochtaí a ndéanann siad ionadaíocht orthu dá réir sin, páirt a ghlacadh i bpróiseas cinnteoireachta an Aontais Eorpaigh. Ós rud é go dtagann barúlacha atá bunoscionn ar fad le chéile chun cinn uaireanta i bplé an Choiste, ní hamháin go mbíonn gá le hidirbheartaíocht dháiríre idir na gnáth-chomhpháirtithe sóisialta, mar atá, na fostóirí (Grúpa I) agus na fostaithe (Grúpa II), ach bíonn ionadaithe na leasanna sochghairmiúla eile uile rannpháirteach freisin (Grúpa III). D’fhéadfadh an saineolas sin, na pléití agus na caibidlíochtaí sin agus an cuardach le haghaidh cóineasaithe feabhas a chur ar cháilíocht agus creidiúnacht phróiseas cinnteoireachta an Aontais Eorpaigh a mhéid a dhéanann siad níos intuigthe agus inghlactha é do shaoránaigh na hEorpa agus a mhéid a mhéadaíonn siad an trédhearcacht atá ríthábhachtach don daonlathas.
3.
Laistigh de leagan amach institiúideach an Aontais Eorpaigh, tá ról ar leith ag an gCoiste: is é an príomhfhóram é inar féidir le heagraíochtaí na sochaí sibhialta san Aontas Eorpach a dtuairimí a chur in iúl agus a phlé agus is idirghabhálaí é idir an tsochaí shibhialta eagraithe agus institiúidí an Aontais Eorpaigh.
4.
Toisc gur fóram díospóireachta agus áit ina dtarraingítear suas tuairimí é, cuidíonn Coiste Eacnamaíoch agus Sóisialta na hEorpa le hairíonna daonlathacha an phróisis lena dtógtar an Eoraip a mhéadú, lena n-áirítear cur chun cinn an chaidrimh idir an tAontas agus earnálacha eacnamaíocha agus sóisialta i dtríú tíortha. Tríd an méid sin a dhéanamh, cuidíonn sé le bá dháiríre leis an Eoraip a chothú.
5.
D’fhonn na cúraimí atá aige a chomhlíonadh, ghlac an Coiste a Rialacha Nós Imeachta an 17 Iúil 2002 i gcomhréir le hAirteagal 260(2) den Chonradh ag bunú an Chomhphobail Eorpaigh (1).
6.
An 28 Eanáir 2021, ghlac Tionól Iomlánach an Choiste an leagan is déanaí de na Rialacha Nós Imeachta seo.
TEIDEAL I
EAGRÚ AN CHOISTE
Caibidil I
DUL I mBUN OIFIGE AN CHOISTE
Riail 1
1.   Téarmaí cúig bliana a bheidh i dtéarmaí oifige an Choiste.
2.   Tar éis gach athnuachan cúig bliana den Choiste, is é an comhalta is sine a thionólfaidh an chéad chruinniú de, tráth nach déanaí ná 25 lá oibre tar éis dháta an chinnidh ón gComhairle lenar ceapadh an tromlach de chomhaltaí an Choiste.
3.   Níl comhaltaí an Choiste faoi cheangal ag aon teagasc sainordaitheach. Tá siad, chun leas ginearálta an Aontais, neamhspleách ar fad i bhfeidhmiú a bhfeidhmeanna.
4.   Le linn dóibh a bhfeidhmeanna a fheidhmiú agus le linn dóibh a bheith ag taisteal chuig ionad an chruinnithe agus uaidh, beidh ag na comhaltaí na pribhléidí agus díolúintí a shainítear sa Phrótacal ar Phribhléidí agus Díolúintí an Aontais Eorpaigh. Go sonrach, beidh saoirse gluaiseachta, dosháraitheacht phearsanta agus díolúine acu.
5.   Féachfaidh an Coiste lena áirithiú go n-urramófar prionsabail an chomhionannais inscne agus an neamh-idirdhealaithe, mar atá sainmhínithe i ndlí an Aontais Eorpaigh, ina bheartais ar fad. Féachfaidh sé lena áirithiú go mbeidh an cion de mhná i ngach comhlacht den Choiste níos mó ná mar atá sé sa Tionól. Déanfaidh an Biúró forbairtí maidir le cothromaíocht inscne a mheas agus, más gá, moltaí sonracha a ghlacadh. Ag deireadh gach leath-théarma oifige, cuirfear tuarascáil faoi bhráid an Bhiúró chun measúnú a dhéanamh ar na forbairtí sin.
Riail 2
1.   Beidh na comhlachtaí seo a leanas sa Choiste: an Tionól, an Biúró, an tUachtarán agus na rannóga.
2.   Beidh an Coiste roinnte i dtrí ghrúpa a bhfuil a gcomhdhéanamh agus a ról leagtha amach i Riail 30.
Riail 3
1.   Aithníonn an Coiste agus glacann sé na siombailí seo a leanas de chuid an Aontais:
(a)
an bhratach ar a dtaispeántar ciorcal de dhá cheann déag de réaltaí órga ar chúlra gorm;
(b)
an roscamhrán atá bunaithe ar an “Óid don Aoibhneas” ón Naoú Siansa le Ludwig van Beethoven;
(c)
an mana “Aontaithe san éagsúlacht”.
2.   Ceiliúrfaidh an Coiste Lá na hEorpa ar an 9 Bealtaine.
3.   Beidh an brat ar foluain i bhfoirgnimh an Choiste agus tráth ócáidí oifigiúla.
4.   Seinnfear an roscamhrán ag oscailt gach seisiúin tionscnaimh ag tús téarma oifige agus in ómós seisiúin chomórtha eile, e.g. nuair atáthar ag cur fáilte roimh cheannairí stáit nó rialtais nó roimh chomhaltaí nua tar éis méadú.
Caibidil II
AN BIÚRÓ
Riail 4
1.   Agus comhaltaí an Bhiúró á dtoghadh, urramófar prionsabal na cothromaíochta foriomláine agus geografaí idir na grúpaí, le hionadaí amháin ar a laghad agus triúr ionadaithe ar a mhéad ó gach Ballstát. Déanfaidh na grúpaí togra le haghaidh chomhaltas an Bhiúró a chaibidliú agus a dhréachtú, a chuirfear faoi bhráid an Tionóil.
Beidh an Biúró comhdhéanta díobh seo a leanas:
(a)
an tUachtarán, an dá Leas-Uachtarán;
(b)
na trí Uachtarán arna dtoghadh i gcomhréir le forálacha Riail 30;
(c)
cathaoirligh na rannóg;
(d)
líon athraitheach comhaltaí, nach rachaidh thar líon na mBallstát.
2.   Toghfar an tUachtarán as measc chomhaltaí na dtrí ghrúpa ar a seal.
3.   Ní fhéadfar an tUachtarán agus na Leas-Uachtaráin a atoghadh. Le linn an dá bhliain go leith tar éis a théarma oifige dul in éag, ní fhéadfaidh an tUachtarán a bheith ina chomhalta den Bhiúró mar Leas-Uachtarán, ná mar chathaoirleach ar ghrúpa nó rannóg.
4.   Toghfar na Leas-Uachtaráin as measc chomhaltaí an dá ghrúpa nach mbaineann an tUachtarán leo.
Riail 5
1.   Ag an gcéad chruinniú, a thionólfar de bhua Riail 1, agus an tUachtarán eatramhach sa chathaoir, toghfaidh an Coiste, as measc a gcomhaltaí, Uachtarán, beirt Leas-Uachtarán, cathaoirligh na rannóg agus comhaltaí eile an Bhiúró, seachas cathaoirligh na ngrúpaí, ar feadh téarma dhá bhliain go leith, dar tús dáta dul in oifig an Choiste.
2.   Ní fhéadfar ach ábhair a bhaineann leis na toghcháin sin a phlé faoi chathaoirleacht an chomhalta is sine.
Riail 6
Is é an tUachtarán atá ag imeacht as oifig a thionólfaidh an cruinniú ag a dtoghfar Biúró an Choiste don tréimhse dheiridh dhá bhliain go leith den tréimhse cúig bliana. Tionólfar é ag tús sheisiún na míosa ina rachaidh téarma oifige an chéad Bhiúró in éag. Beidh an tUachtarán atá ag imeacht as oifig sa chathaoir.
Riail 7
1.   Féadfaidh an Coiste painéal toghcháin a chur ar bun, ar a mbeidh ionadaí amháin ó gach Ballstát, a bheidh freagrach as iarrthóireachtaí a bhailiú agus liosta iarrthóirí a chur faoi bhráid an Tionóil, i gcomhréir le forálacha Riail 4.
2.   Déanfaidh an Coiste cinneadh maidir leis an liosta iarrthóirí nó na liostaí iarrthóirí don Uachtaránacht agus don Bhiúró, i gcomhréir le forálacha na Rialach seo.
3.   Toghfaidh an Coiste comhaltaí an Bhiúró seachas cathaoirligh na ngrúpaí, le níos mó ná ballóid amháin más gá, de réir an nós imeachta le haghaidh vótáil de réir liosta.
4.   Ní ghlacfar le haghaidh vótála ach amháin liostaí iomlána iarrthóirí a chomhlíonann forálacha Riail 4 agus a mbeidh dearbhú glactha ó gach iarrthóir ag gabháil leo.
5.   Is iad na hiarrthóirí sin ar an liosta a fhaigheann an líon is airde vótaí agus an ceathrú cuid ar a laghad de na vótaí bailí a thoghfar mar chomhaltaí den Bhiúró.
6.   Toghfaidh an Tionól Uachtarán agus Leas-Uachtaráin an Choiste ansin le tromlach simplí.
7.   Toghfaidh an Coiste cathaoirligh na rannóg ansin le tromlach simplí.
8.   Ar deireadh, vótálfaidh an Coiste ar an mBiúró ina iomláine. Ní mór dhá thrian, ar a laghad, de líon iomlán na vótaí bailí a chaitheamh ar a shon.
Riail 8
Más rud é nach féidir le comhalta den Bhiúró na feidhmeanna a ghabhann lena phost a fheidhmiú nó sna cásanna dá bhforáiltear i Riail 75(2), cuirfear duine eile in ionad an chomhalta sin ar feadh a bhfuil fágtha dá théarma oifige i gcomhréir le Riail 7. Beidh an t-ionadaí faoi réir vótáil a dhéanfaidh an Tionól ar bhonn togra ón ngrúpa lena mbaineann.
Riail 9
1.   Is é an tUachtarán a thionólfaidh cruinnithe an Bhiúró, ag gníomhú dó ex officio nó arna iarraidh sin do dheichniúr comhaltaí.
2.   Déanfar miontuairiscí a tharraingt suas do chruinnithe uile an Bhiúró. Cuirfear na miontuairiscí sin faoi bhráid an Bhiúró le go bhformheasfar iad.
3.   Déanfaidh an Biúró a rialacha nós imeachta féin a leagan síos.
4.   Leagfaidh sé síos eagrú agus nósanna imeachta oibre inmheánacha an Choiste. Glacfaidh sé Forálacha Cur Chun Feidhme na Rialacha Nós Imeachta tar éis dó dul i gcomhairle leis na grúpaí.
5.   Feidhmeoidh an Biúró agus an tUachtarán na cumhachtaí buiséadacha agus airgeadais dá bhforáiltear sa Rialachán Airgeadais is infheidhme maidir le buiséad ginearálta an Aontais agus Rialacha Nós Imeachta an Choiste.
6.   Leagfaidh an Biúró síos na forálacha cur chun feidhme maidir le speansais taistil agus chothaithe na gcomhaltaí, a gcomhaltaí malartacha arna gceapadh i gcomhréir le Riail 21, na dtoscairí agus a gcomhaltaí malartacha arna gceapadh i gcomhréir le Riail 27, agus na saineolaithe arna gceapadh i gcomhréir le Riail 26, i gcomhréir le forálacha na nósanna imeachta buiséadacha agus airgeadais.
7.   Beidh freagracht pholaitiúil ar an mBiúró as bainistiú ginearálta an Choiste. Áiritheoidh sé, go háirithe, go mbeidh gníomhaíochtaí an Choiste, a chomhlachtaí agus a bhall foirne ag teacht lena aidhmeanna institiúideacha.
8.   Beidh an Biúró freagrach as a áirithiú go mbainfidh sé úsáid mhaith as na hacmhainní daonna, buiséadacha agus teicniúla a chuirtear ar fáil dó, agus na cúraimí arna gcur faoina chúram faoin gConradh á gcomhlíonadh aige. Glacfaidh an Biúró páirt, cuir i gcás, sa nós imeachta buiséadach agus in eagrú na rúnaíochta.
9.   Féadfaidh an Biúró grúpaí ad hoc a bhunú as measc a chomhaltaí chun aon cheist a thagann faoina réimse inniúlachta a scrúdú. Féadfaidh comhaltaí eile a bheith rannpháirteach in obair na ngrúpaí freisin, ach amháin nuair a phléifear ceisteanna a bhaineann le foireann bhuan a cheapadh.
10.   Gach sé mhí, ar bhonn tuarascáil arna tarraingt suas chun na críche sin, déanfaidh an Biúró scrúdú ar na gníomhaíochtaí arna ndéanamh i leith thuairimí an Choiste.
11.   Arna iarraidh sin do chomhalta nó don Ardrúnaí, déanfaidh an Biúró an léirmhíniú ar na Rialacha Nós Imeachta agus ar na Forálacha Cur Chun Feidhme a shoiléiriú. Beidh na torthaí sin ceangailteach faoi réir an chirt chun achomhairc chuig an Tionól chun cinneadh críochnaitheach a dhéanamh.
12.   Ag tráth gach athnuachan cúig bliana, déanfaidh an Biúró atá ag dul as oifig an gnó reatha go dtí an chéad chruinniú den Choiste nua. I gcásanna eisceachtúla, féadfaidh sé cúraimí sonracha nó cúraimí faoi shrianta ama a chur de chúram ar chomhalta atá ag dul as oifig, a bhfuil saineolas ar leith ag teastáil lena gcomhlíonadh.
Riail 10
Faoi chuimsiú an chomhair idirinstitiúidigh, féadfaidh an Biúró treoir a thabhairt don Uachtarán comhaontuithe comhair a thabhairt i gcrích le hinstitiúidí agus le comhlachtaí eile an Aontais Eorpaigh.
Riail 11
1.   Cuirfear Coimisiún um Ghnóthaí Airgeadais agus Buiséadacha ar bun, chun comhairle a chur ar an mBiúró agus ar an Uachtarán agus chun na dréachtchinntí uile de chineál airgeadais agus buiséadach nó de chineál eagrúcháin a ghlacfaidh an Biúró a ullmhú.
2.   Beidh duine de bheirt Leas-Uachtarán an Choiste ina chathaoirleach ar an gCoimisiún um Ghnóthaí Airgeadais agus Buiséadacha.
Beidh dhá chomhalta dhéag aige, arna gceapadh ag an mBiúró, ar thogra ó na grúpaí.
3.   Déanfaidh an Coimisiún um Ghnóthaí Airgeadais agus Buiséadacha dréachtbhuiséad an Choiste a tharraingt suas, a chuirfidh sé faoi bhráid an Bhiúró lena fhormheas, agus áiritheoidh sé go gcuirfear i bhfeidhm go cuí é agus go dtabharfar tuairisc air.
Beidh ról comhairleach ag an gCoimisiún um Ghnóthaí Airgeadais agus Buiséadacha maidir leis na hábhair seo a leanas:
—
aon ábhar tábhachtach a d’fhéadfadh bainistiú fónta leithreasuithe a chur i gcontúirt nó baint amach na gcuspóirí socraithe a chosc, go háirithe i dtaca le húsáid leithreasuithe a thuar;
—
cur chun feidhme an bhuiséid reatha, aistriú leithreasuithe, impleachtaí buiséadacha an phlean bunaíochta, leithreasuithe riaracháin agus oibríochtaí a bhaineann le tionscadail tógála; cuirfidh sé measúnú ar fáil ar an staid mar atá agus molfaidh sé céimeanna le glacadh amach anseo;
—
maoirseacht a dhéanamh ar an bpróiseas urscaoilte, i ndlúthchomhar leis an Ardrúnaí agus le rapóirtéir Pharlaimint na hEorpa.
4.   Comhlíonfaidh buiséad an Choiste prionsabail na haontachta, prionsabail an chruinnis bhuiséadaigh, na bliantúlachta, na cothromaíochta, an aonaid cuntais, na huilíochta, na sonraíochta, na bainistíochta fónta airgeadais agus na trédhearcachta.
5.   I gcás ceisteanna sonracha breise, féadfaidh an Biúró cumhachtaí eile a tharmligean chuig an gCoimisiún um Ghnóthaí Airgeadais agus Buiséadacha.
6.   Glacfaidh an Coimisiún um Ghnóthaí Airgeadais agus Buiséadacha a chinntí de réir a Rialacha Nós Imeachta féin, ar cheart na forálacha seo a leanas a áireamh iontu:
(a)
cuirfear na tograí a ghlacfaidh sé d’aon toil faoi bhráid an Bhiúró gan díospóireacht;
(b)
beidh údar maith le tograí a ghlacfaidh sé trí thromlach simplí nó le tograí a ndiúltóidh sé dóibh, le gur féidir leis an mBiúró iad a scrúdú ina dhiaidh sin.
7.   Cuirfidh an Coimisiún um Ghnóthaí Airgeadais agus Buiséadacha tuarascáil bhliantúil faoi bhráid an Bhiúró.
8.   Beidh cathaoirleach an Choimisiúin um Ghnóthaí Airgeadais agus Buiséadacha ina chathaoirleach ar an toscaireacht atá freagrach as caibidlíochtaí le húdarás buiséadach an Aontais Eorpaigh agus tabharfaidh sé tuarascáil orthu don Bhiúró.
9.   Tabharfaidh an rúnaíocht gach faisnéis is gá don Choimisiún um Ghnóthaí Airgeadais agus Buiséadacha chun gur féidir leis a ról comhairleach leis an mBiúró agus le hUachtarán an Choiste a chomhlíonadh.
Riail 12
1.   Bunófar Coimisiún Cumarsáide (COCOM) a bheidh freagrach as treoir a thabhairt maidir le straitéis chumarsáide an Choiste agus as faireachán a dhéanamh uirthi. Áireofar ar a fheidhmeanna comhairle a thabhairt don Bhiúró agus d’Uachtarán an Choiste.
2.   Beidh duine de bheirt Leas-Uachtarán an Choiste ina chathaoirleach ar an gCoimisiún Cumarsáide. Beidh dhá chomhalta dhéag air, arna gceapadh ag an mBiúró, ar thogra ó na grúpaí.
3.   Déanfaidh an Coimisiún Cumarsáide comhordú ar ghníomhaíochtaí na struchtúr atá freagrach as an gcumarsáid, as an gcaidreamh le lucht preasa agus na meáin agus as an gcultúr, agus áiritheoidh sé go mbeidh na gníomhaíochtaí sin i gcomhréir leis an straitéis agus na cláir fhormheasta.
4.   Gach bliain, cuirfidh an Coimisiún Cumarsáide tuarascáil bhliantúil ar ghníomhaíochtaí faoi bhráid an Bhiúró, lena n-áireofar cur chun feidhme a fheidhmeanna, maille le clár gníomhaíochtaí don bhliain ina dhiaidh sin.
Caibidil III
UACHTARÁNACHT AGUS UACHTARÁN
Riail 13
1.   Beidh an Uachtaránacht comhdhéanta den Uachtarán agus den bheirt Leas-Uachtarán.
2.   Tiocfaidh Uachtaránacht an Choiste le chéile le cathaoirligh na ngrúpaí chun obair an Bhiúró agus an Tionóil a ullmhú. Féadfar cuireadh a thabhairt do chathaoirligh na rannóg páirt a ghlacadh sna cruinnithe sin.
3.   Chun clár oibre an Choiste a shainiú agus a dhul chun cinn a mheas, tiocfaidh Uachtaránacht an Choiste le chéile le cathaoirligh na ngrúpaí agus cathaoirligh na rannóg dhá uair sa bhliain ar a laghad.
Riail 14
1.   Stiúrfaidh an tUachtarán obair uile an Choiste agus a chomhlachtaí inmheánacha i gcomhréir leis an gConradh agus leis na Rialacha Nós Imeachta seo. Beidh ag an Uachtarán na cumhachtaí uile is gá chun plé an Choiste a stiúradh agus chun a bhfeidhmiú rianúil a áirithiú.
2.   Tabharfaidh an tUachtarán páirt ar bhonn buan do na Leas-Uachtaráin ina ghníomhaíochtaí; féadfaidh sé cúraimí sonracha nó freagrachtaí a thagann faoina chúram a tharmligean chucu.
3.   Féadfaidh an tUachtarán cúraimí sonracha a chur de chúram ar an Ardrúnaí ar feadh tréimhse theoranta.
4.   Déanfaidh an tUachtarán ionadaíocht ar an gCoiste. Féadfaidh sé an t-údarás ionadaíochta sin a tharmligean chuig Leas-Uachtarán nó, más gá, chuig comhalta.
5.   Tabharfaidh an tUachtarán tuairisc don Choiste maidir le gníomhaíochtaí agus bearta a rinneadh thar ceann an Choiste idir na seisiúin iomlánacha. Ní bheidh aon díospóireacht ann i ndiaidh na dtuairiscí sin.
6.   Tar éis thoghadh an Uachtaráin, cuirfidh sé a chlár oibre le haghaidh an téarma oifige i láthair ag an seisiún iomlánach. Ar an gcaoi chéanna, cuirfidh sé i láthair achoimre ar a bhfuil bainte amach ag deireadh an téarma oifige.
Féadfar an dá chur i láthair sin a phlé sa Tionól.
Riail 15
Beidh an dá Leas-Uachtarán faoi seach ina gcathaoirligh ar an gCoimisiún Cumarsáide agus ar an gCoimisiún um Ghnóthaí Airgeadais agus Buiséadacha agus déanfaidh siad na cúraimí sin faoi údarás Uachtarán an Choiste.
Riail 16
1.   Beidh an Uachtaránacht mhéadaithe comhdhéanta d’Uachtarán an Choiste agus den dá Leas-Uachtarán agus de chathaoirligh na ngrúpaí.
2.   Is é ról na hUachtaránachta méadaithe:
(a)
obair an Bhiúró agus an Tionóil a ullmhú agus a éascú;
(b)
na cinntí is gá a dhéanamh i gcás srianta práinneacha ama a bheith ann nó in imthosca eisceachtúla a éascú.
Chuige sin, féadfar cuireadh a thabhairt do chathaoirligh na rannóg agus na gcoimisiún comhairleach, agus do dhaoine eile, páirt a ghlacadh ina cruinnithe.
3.   Tiocfaidh an Uachtaránacht mhéadaithe le chéile le cathaoirligh na rannóg agus na gcoimisiún comhairleach dhá uair sa bhliain ar a laghad chun clár oibre an Choiste a shainiú agus chun a chur chun feidhme a mheas.
Caibidil IV
RANNÓGA
Riail 17
1.   Beidh an Coiste comhdhéanta de shé rannóg. Féadfaidh an Tionól Iomlánach rannóga eile a bhunú ar thogra ón mBiúró sna réimsí atá cumhdaithe ag na Conarthaí.
2.   Bunóidh an Coiste a rannóga ag an seisiún tionscnaimh tar éis gach athnuachan cúig bliana.
3.   Féadfar athscrúdú a dhéanamh ar liosta na rannóg agus a dtéarmaí tagartha tráth a dhéanfar gach athnuachan cúig bliana.
Riail 18
1.   Is é an Coiste, ar thogra ón mBiúró, a chinnfidh líon na gcomhaltaí i ngach rannóg.
2.   Cé is moite den Uachtarán, ní mór do gach comhalta den Choiste a bheith ina chomhalta de rannóg amháin ar a laghad.
3.   Ní fhéadfaidh aon chomhalta a bheith páirteach i níos mó ná dhá rannóg, ach amháin má thagann sé ó Bhallstát ar naonúr nó níos lú líon a chomhaltaí. Ní fhéadfaidh aon chomhalta a bheith páirteach i níos mó ná trí rannóg.
4.   Is é an Coiste a cheapfaidh comhaltaí na rannóg. Mairfidh na ceapacháin sin go ceann dhá bhliain go leith agus beidh an tréimhse sin in-athnuaite.
5.   Déanfar an nós imeachta atá leagtha síos do cheapadh chomhaltaí na rannóige a leanúint chun na comhaltaí sin a ionadú freisin.
Riail 19
1.   Beidh biúró rannóige, arna thoghadh ar feadh dhá bhliain go leith, comhdhéanta de dhá chomhalta dhéag, lena n-áireofar cathaoirleach, triúr leaschathaoirleach, duine ó gach grúpa.
2.   Is é an Coiste a sheolfaidh toghcháin chathaoirligh na rannóg agus comhaltaí eile de bhiúrónna na rannóg.
3.   Féadfar an cathaoirleach agus comhaltaí eile de bhiúró rannóige a atoghadh.
4.   Déanfar cathaoirleacht na dtrí rannóg a rothlú idir na grúpaí gach dhá bhliain go leith. Ní fhéadfaidh an grúpa céanna cathaoirleacht rannóige a bheith acu ar feadh tréimhse is faide ná cúig bliana as a chéile.
Riail 20
1.   Beidh sé de chúram ar na rannóga tuairimí nó tuarascálacha faisnéise a ghlacadh maidir le ceisteanna a tharchuirfear chucu, i gcomhréir le forálacha Riail 37 de na Rialacha Nós Imeachta seo.
2.   Féadfaidh na rannóga grúpa staidéir nó grúpa dréachtaithe a bhunú as measc a gcomhaltaí, nó rapóirtéir a oibreoidh ina aonar a cheapadh, d’fhonn déileáil leis na ceisteanna a tharchuirfear chucu.
3.   Déanfar ceapadh na rapóirtéirí agus, más gá, na gcomhrapóirtéirí agus comhdhéanamh na ngrúpaí staidéir agus dréachtaithe a chinneadh ar bhonn tograí ó na grúpaí.
4.   D’fhonn na grúpaí staidéir a chur ar bun go tapa agus i gcás ina mbíonn comhaontú idir thrí chathaoirleach na ngrúpaí maidir leis an togra le haghaidh cheapachán na rapóirtéirí, agus más iomchuí, na gcomhrapóirtéirí, agus maidir le comhdhéanamh na ngrúpaí staidéir agus dréachtaithe, déanfaidh cathaoirligh na rannóg na bearta is gá lena áirithiú go bhféadfar tús a chur leis an obair.
5.   Beidh an rapóirtéir freagrach, le cuidiú óna shaineolaí, más gá, as faireachán a dhéanamh ar ghníomhaíochtaí arna ndéanamh ar an tuairim tar éis a glactha i seisiún iomlánach. Beidh rúnaíocht na rannóige lena mbaineann de chúnamh aige sa chúram sin. Cuirfear an rannóg ar an eolas faoi thorthaí an fhaireacháin sin.
6.   Ní fhéadfaidh na grúpaí staidéir a bheith ina struchtúir bhuana, ach amháin i gcásanna eisceachtúla, ina gceanglófar réamhúdarú ón mBiúró don tréimhse chéanna dhá bhliain go leith.
Riail 21
1.   Mura féidir le comhalta freastal ar chruinniú ullmhúcháin, féadfaidh sé a iarraidh ar a chomhalta malartach ionadaíocht a dhéanamh air.
2.   Ní bheidh ceart vótála ag na comhaltaí malartacha.
3.   I gcás ina mbeidh comhalta ina chathaoirleach ar rannóg nó ar ghrúpa staidéir, ina chomhalta de bhiúró rannóige nó ina rapóirtéir, ní fhéadfaidh a chomhalta malartach ionadaíocht a dhéanamh air i bhfeidhmiú na bhfeidhmeanna sin.
4.   Ní mór ainm agus cumas an chomhalta mhalartaigh roghnaithe a chur i bhfios do Bhiúró an Choiste lena fhormheas.
5.   Le linn na hoibre ullmhúcháin, feidhmeoidh an comhalta malartach na feidhmeanna céanna agus atá ag an gcomhalta a mbeidh ionadaíocht á déanamh aige air agus beidh sé faoi réir na rialacha céanna maidir le speansais taistil agus chothaithe.
Caibidil V
FOCHOISTÍ AGUS RAPÓIRTÉIR GINEARÁLTA
Riail 22
1.   Féadfaidh an Coiste, ar bhonn eisceachtúil, ar thionscnamh ón mBiúró, fochoistí a chur ar bun as measc a chomhaltaí, chun dréacht-tuairimí nó tuarascálacha faisnéise maidir le ceisteanna cothrománacha de chineál ginearálta a leagan amach, le cur faoi bhráid an Bhiúró ar dtús agus ansin faoi bhráid an Tionóil.
2.   Le linn na dtréimhsí idir na seisiúin iomlánacha, faoi réir deimhniú ina dhiaidh sin ón gCoiste, féadfaidh an Biúró fochoistí a bhunú. I gcás ar bith, ní fhéadfar fochoiste a chur ar bun le haghaidh níos mó ná ábhar amháin. Déanfar fochoiste a dhíscaoileadh a luaithe a dhéanfaidh an Coiste vótáil ar an dréacht-tuairim nó ar an tuarascáil faisnéise a bheidh ullmhaithe aige.
3.   I gcás ina dtagann fadhb faoi inniúlacht níos mó ná rannóg amháin, beidh an fochoiste a bhunófar comhdhéanta de chomhaltaí ó na rannóga lena mbaineann.
4.   Beidh feidhm ag na rialacha a bhaineann leis na rannóga mutatis mutandis maidir leis na fochoistí.
Riail 23
I gcás ina gcumhdaíonn na tarchuir ábhar spéise tánaisteach nó ábhar práinne, féadfaidh an Coiste rapóirtéir ginearálta a cheapadh, a labhróidh os comhair an Tionóil ina aonar, gan labhairt leis an rannóg roimh ré.
Caibidil VI
FAIREACHLANNA, ÉISTEACHTAÍ, SAINEOLAITHE
Riail 24
1.   Féadfaidh an Coiste faireachlanna a chur ar bun i gcás inar gá, de bharr chineál, scála agus chastacht an ábhair i dtrácht, solúbthacht faoi leith a bheith ann maidir leis na modhanna oibre, na nósanna imeachta agus na hionstraimí atá le húsáid.
2.   Déanfar faireachlann a chur ar bun le cinneadh ón Tionól Iomlánach lena ndaingnítear cinneadh arna dhéanamh roimhe sin ag an mBiúró ar thogra ó ghrúpa nó ó rannóg.
3.   Saineofar sa chinneadh lena gcuirtear faireachlann ar bun an cuspóir atá léi, a struchtúr, a comhdhéanamh agus a saolré.
4.   Féadfaidh na faireachlanna doiciméad faisnéise bliantúil a tharraingt suas maidir le cur i bhfeidhm na gclásal cothrománach atá sa Chonradh (an clásal sóisialta, an clásal comhshaoil agus an clásal cosanta tomhaltóirí) agus maidir lena dtionchar ar bheartais an Aontais Eorpaigh. Féadfar an tuarascáil sin a sheoladh ar aghaidh chuig Parlaimint na hEorpa, chuig an gComhairle agus chuig an gCoimisiún má chinneann an Tionól amhlaidh.
5.   Oibreoidh gach faireachlann faoi choimirce agus faoi mhaoirseacht rannóige.
Riail 25
Má fhágann an tábhacht atá le ceist atá á plé go bhfuil údar maith leis, féadfaidh comhlachtaí agus aonaid oibre éagsúla an Choiste cuireadh a thabhairt d’aoichainteoirí ón taobh amuigh teacht i láthair os comhair éisteachta. I gcás ina mbainfidh costais bhreise leis na haoichainteoirí a thabhairt i láthair, ní mór don chomhlacht nó don aonad lena mbaineann údarú a iarraidh roimh ré ar Bhiúró an Choiste agus clár a thíolacadh ina dtugtar na cúiseanna atá aige lena mheas go bhfuil gá, i ngeall ar ghnéithe áirithe den ábhar i dtrácht, le cúnamh ón taobh amuigh.
Riail 26
1.   I gcás inar gá sin chun cúraimí áirithe a ullmhú, féadfaidh cathaoirligh na ngrúpaí, ar thogra ó na rapóirtéirí agus/nó ó na comhrapóirtéirí, saineolaithe a cheapadh.
2.   Ina theannta sin, féadfaidh cathaoirligh na ngrúpaí saineolaithe na ngrúpaí a cheapadh.
3.   Na saineolaithe a bheidh páirteach san obair ullmhúcháin, beidh siad faoi réir na gcoinníollacha céanna atá leagtha síos do na comhaltaí maidir le speansais taistil agus chothaithe.
4.   Nuair is tairbheach iad a bheith ann, féadfaidh saineolaithe na rapóirtéirí agus na gcomhrapóirtéirí, ar thogra ón rapóirtéir nó ón gcomhrapóirtéir, freastal ar chruinnithe na rannóige nó an choimisiúin chomhairligh ina mbeidh scrúdú á dhéanamh ar na tuairimí nó na tuarascálacha faisnéise sin ar lena n-ullmhú a ceapadh iad.
Ní mór do chathaoirleach na rannóige nó an choimisiúin chomhairligh lena mbaineann a fhormheas a thabhairt roimh ré.
5.   Ní dhéanann saineolaithe ionadaíocht thar ceann an Choiste, ná ní bheidh siad údaraithe labhairt thar a cheann.
6.   Ní féidir comhaltaí an Choiste a cheapadh ina saineolaithe.
Féadfar a gcomhaltaí malartacha a cheapadh ina saineolaithe, ach a dtéarma oifige mar chomhaltaí malartacha a chur ar fionraí go sealadach.
Féadfaidh toscairí ó na coimisiúin chomhairleacha feidhmiú mar shaineolaithe don ghrúpa a cheap iad nó do rapóirtéir a bhaineann leis an ngrúpa sin, agus dóibh sin amháin.
Caibidil VII
COIMISIÚIN CHOMHAIRLEACHA
Riail 27
1.   Beidh sé de rogha ag an gCoiste coimisiúin chomhairleacha a chur ar bun. Beidh na coimisiúin sin comhdhéanta de chomhaltaí den Choiste agus de thoscairí a bhaineann leis na réimsí sin de chuid na sochaí sibhialta is mian leis an gCoiste a bheith páirteach ina chuid oibre.
2.   Déanfar na coimisiúin sin a chur ar bun le cinneadh ón Tionól Iomlánach lena ndaingnítear cinneadh arna dhéanamh ag an mBiúró. Saineofar sa chinneadh lena gcuirtear na coimisiúin sin ar bun an cuspóir atá leo, a struchtúr, a gcomhdhéanamh, a saolré agus a rialacha.
3.   I gcomhréir le forálacha mhír 1 agus mhír 2 den Riail seo, féadfar Coimisiún Comhairleach um Athruithe Tionsclaíocha (CCMI) a bhunú, ar a mbeidh comhaltaí den Choiste agus toscairí ó eagraíochtaí a dhéanann ionadaíocht ar na hearnálacha eacnamaíocha agus sóisialta éagsúla agus ar eagraíochtaí sochaí sibhialta a bhfuil baint acu le hathruithe tionsclaíocha. Beidh cathaoirleach an choimisiúin sin ina chomhalta de Bhiúró an Choiste agus tabharfaidh sé tuairisc gach dhá bhliain go leith ar ghníomhaíochtaí an choimisiúin. Roghnófar é as measc chomhaltaí an Bhiúró dá dtagraítear i Riail 4(1)(d) de na Rialacha Nós Imeachta seo. Na toscairí agus comhaltaí malartacha a bheidh rannpháirteach san obair ullmhúcháin, beidh siad faoi réir na rialacha céanna maidir le speansais taistil agus chothaithe agus a bhaineann le lánchomhaltaí.
Caibidil VIII
IDIRPHLÉ LE hEAGRAÍOCHTAÍ EACNAMAÍOCHA AGUS SÓISIALTA SAN AONTAS EORPACH AGUS I dTRÍÚ TÍORTHA
Riail 28
1.   Féadfaidh an Coiste, ar thionscnamh an Bhiúró, caidreamh struchtúrtha a bheith aige leis na comhairlí eacnamaíocha agus sóisialta agus institiúidí dá samhail agus le heagraíochtaí sochaí sibhialta de chineál eacnamaíoch agus sóisialta san Aontas Eorpach agus i dtríú tíortha.
2.   Ar an gcaoi chéanna, déanfaidh sé gníomhaíochtaí atá dírithe ar bhunú comhairlí eacnamaíocha agus sóisialta nó institiúidí eile dá samhail a chur chun cinn i dtíortha atá ina n-éagmais go fóill.
Riail 29
1.   Féadfaidh an Coiste, ar thogra ón mBiúró, toscaireachtaí a cheapadh chun caidreamh a chothú le codanna eacnamaíocha agus sóisialta éagsúla na sochaí sibhialta eagraithe i stáit nó i gcomhlachais de stáit atá lasmuigh den Aontas Eorpach.
2.   Is i bhfoirm comhchoistí comhairliúcháin a dhéanfar an comhar idir an Coiste agus comhpháirtithe de chuid na sochaí sibhialta eagraithe sna tíortha is iarrthóirí ach na comhchoistí sin a bheith curtha ar bun ag na Comhairlí Comhlachais. Ina éagmais sin, is sna grúpaí teagmhála a dhéanfar é.
3.   Déanfaidh na comhchoistí comhairliúcháin agus na grúpaí teagmhála tuarascálacha faisnéise agus dearbhuithe comhpháirteacha a tharraingt suas a fhéadfaidh an Coiste a sheoladh ar aghaidh chuig na hinstitiúidí ábhartha agus chuig na gníomhaithe lena mbaineann.
Caibidil IX
GRÚPAÍ
Riail 30
1.   Beidh an Coiste comhdhéanta de thrí ghrúpa de chomhaltaí a dhéanann ionadaíocht faoi seach ar fhostóirí, ar fhostaithe agus ar chodanna eacnamaíocha agus sóisialta eile de chuid na sochaí sibhialta eagraithe.
2.   Toghfaidh na grúpaí a gcathaoirligh agus a leaschathaoirligh féin. Beidh siad rannpháirteach in ullmhú, eagrú agus comhordú obair an Choiste agus a chomhlachtaí. Beidh siad ina bhfoinse eolais acu. Cuirfear rúnaíocht ar fáil do gach grúpa.
3.   I gcomhréir le Riail 7(6), agus le prionsabal an chomhionannais idir fir agus mná mar atá sainithe ag institiúidí an Aontais Eorpaigh, molfaidh na grúpaí don Tionól na hiarrthóirí do thoghchán an Uachtaráin agus na Leas-Uachtarán.
4.   I gcomhréir le forálacha Riail 4(1)(b), beidh cathaoirligh na ngrúpaí ina gcomhaltaí de Bhiúró an Choiste.
5.   Tabharfaidh cathaoirligh na ngrúpaí cúnamh d’Uachtaránacht an Choiste i dtaca le beartais a cheapadh agus, nuair is iomchuí, i dtaca le faireachán a dhéanamh ar chaiteachas.
6.   Tiocfaidh cathaoirligh na ngrúpaí agus Uachtaránacht an Choiste i gceann a chéile chun cuidiú a thabhairt obair an Bhiúró agus an Tionóil a ullmhú.
7.   Cuirfidh na grúpaí tograí faoi bhráid an Tionóil maidir le cathaoirligh na rannóg a thoghadh i gcomhréir le Riail 7(7) agus maidir le biúrónna na rannóg a thoghadh i gcomhréir le Riail 19.
8.   Cuirfidh na grúpaí tograí le chéile maidir le comhaltas an Choimisiúin um Ghnóthaí Airgeadais agus Buiséadacha arna chur ar bun ag an mBiúró i gcomhréir le Riail 11(1).
9.   Cuirfidh na grúpaí tograí le chéile maidir le comhaltas na bhfaireachlann agus na gcoimisiún comhairleach arna gcur ar bun ag an Tionól i gcomhréir le Riail 24 agus Riail 27 faoi seach.
10.   Cuirfidh na grúpaí tograí le chéile maidir le comhaltas na dtoscaireachtaí agus na gcomhchoistí comhairliúcháin arna gcur ar bun i gcomhréir le Riail 29(1) agus (2) faoi seach.
11.   Cuirfidh na grúpaí tograí le chéile maidir le ceapachán rapóirtéirí agus comhaltas na ngrúpaí staidéir agus na ngrúpaí dréachtaithe arna gceapadh nó arna gcur ar bun ag na rannóga i gcomhréir le Riail 20(3).
12.   Agus mír 7 go mír 11 den Riail seo á gcur i bhfeidhm, cuirfidh na grúpaí san áireamh ionadaíocht na mBallstát ar an gCoiste, na codanna éagsúla de na gníomhaíochtaí eacnamaíocha agus sóisialta, téarmaí tagartha agus critéir na bainistíochta fónta.
13.   Féadfaidh comhaltaí, ar bhonn deonach, dul isteach i gceann de na grúpaí sin faoi réir a n-incháilitheacht a bheith formheasta ag comhaltaí an ghrúpa i gceist. Ní bheidh comhalta ar bith páirteach i níos mó ná grúpa amháin ag an am céanna.
14.   Na comhaltaí sin nach bhfuil páirteach i ngrúpa, is í an Ardrúnaíocht a chuirfidh ar fáil dóibh an tacaíocht ábhartha theicniúil a theastóidh uathu chun a bhfeidhmeanna a fheidhmiú. Beidh a rannpháirtíocht i ngrúpaí staidéir agus i gcomhlachtaí inmheánacha eile faoi réir cinneadh ón Uachtarán tar éis dó dul i gcomhairle leis na grúpaí.
Caibidil X
CATAGÓIRÍ
Riail 31
1.   Féadfaidh comhaltaí an Choiste teacht le chéile, ar bhonn deonach, i bhfoirm catagóirí a dhéanann ionadaíocht ar leasanna eacnamaíocha agus sóisialta éagsúla na sochaí sibhialta eagraithe san Aontas Eorpach.
2.   Féadfaidh comhaltaí as trí ghrúpa an Choiste a bheith i gcatagóir. Ní bheidh aon chomhalta den Choiste páirteach i níos mó ná catagóir amháin ag an am céanna.
3.   Beidh bunú catagóire faoi réir formheas a fháil ón mBiúró agus cuirfidh sé an Tionól ar an eolas faoi.
4.   Sa chinneadh ón mBiúró lena bhformheastar bunú catagóire saineofar an cuspóir atá léi, a struchtúr, a comhdhéanamh, a saolré agus a rialacha nós imeachta.
Féadfaidh an Biúró an cinneadh seo a leasú nó a chúlghairm ina dhiaidh sin.
Is é deichniúr líon íosta na gcomhaltaí is gá chun catagóir a bhunú.
TEIDEAL II
NÓS IMEACHTA AN CHOISTE
Caibidil I
DUL I gCOMHAIRLE LEIS AN gCOISTE
Riail 32
1.   Déanfaidh an tUachtarán an Coiste a thionól d’fhonn na tuairimí arna n-iarraidh ag Parlaimint na hEorpa, an Chomhairle nó an Coimisiún a ghlacadh.
2.   Tionólfaidh an tUachtarán é, ar thogra ón mBiúró agus le comhaontú ó thromlach chomhaltaí an Choiste, chun tuairimí a eisiúint, ar a thionscnamh féin, maidir le haon cheist a bhaineann leis an Aontas Eorpach, lena bheartais agus leis an bhforbairt a d’fhéadfadh teacht orthu.
Riail 33
1.   Díreofar na hiarrataí ar thuairimí dá dtagraítear i Riail 32(1) chuig an Uachtarán. Déanfaidh an tUachtarán, i gcomhairle leis an mBiúró, obair an Choiste a eagrú, ag cur san áireamh, a mhéid is féidir, na teorainneacha ama atá leagtha síos san iarraidh ar thuairim.
2.   Cinnfidh an Biúró ord tosaíochta na dtuairimí agus déanfaidh sé iad a leithdháileadh de réir catagóire.
3.   Déanfaidh na rannóga togra a tharraingt suas chun tuairimí a leithdháileadh de réir na dtrí chatagóir thíos. Tabharfaidh siad léiriú sealadach ar mhéid an ghrúpa staidéir. Tar éis an phlé idir Uachtaránacht an Choiste agus cathaoirligh na ngrúpaí, cuirfear an togra faoi bhráid an Bhiúró le cinneadh a fháil ina leith. I gcásanna áirithe, féadfaidh cathaoirligh na ngrúpaí a mholadh go n-athrófaí méid an ghrúpa staidéir. Ag an gcéad chruinniú eile a bheidh aige, deimhneoidh an Biúró an togra nua seo agus cinnfidh sé méid deiridh an ghrúpa staidéir.
Saineofar na trí chatagóir de réir na gcritéar seo a leanas:
Catagóir A (tarchuir a bhaineann le hábhair arna sainaithint mar thosaíocht). Cuimsítear sa chatagóir seo:
—
gach iarraidh ar thústuairimí (Parlaimint na hEorpa, Uachtaránachtaí ar an gComhairle amach anseo, an Coimisiún);
—
gach togra arna ghlacadh le haghaidh tuairimí féintionscnaimh;
—
tarchuir éigeantacha nó roghnacha áirithe.
Is grúpaí staidéir ar mhéideanna éagsúla (6, 9, 12, 15, 18, 21 nó 24 chomhalta) agus a bhfuil na hacmhainní cuí acu a dhéanfaidh na tarchuir sin a láimhseáil.
Catagóir B (tarchuir éigeantacha nó roghnacha a chumhdaíonn ábhair spéise thánaisteacha nó ábhair phráinneacha).
Is rapóirtéir a bheidh ag obair ina aonar nó rapóirtéir ginearálta a dhéanfaidh na tarchuir sin a láimhseáil, de ghnáth. I gcásanna eisceachtúla, tar éis cinneadh ón mBiúró, féadfaidh grúpa dréachtaithe, ar a mbeidh triúr comhaltaí, tarchur de chatagóir B a láimhseáil (catagóir B +). Is é an Biúró a chinnfidh líon na gcruinnithe agus na dteangacha oibre.
Catagóir C (tarchuir éigeantacha nó roghnacha ar de chineál teicniúil amháin iad).
Déileálfar le tarchuir den chineál sin trí bhíthin tuairim chaighdeánach, a chuirfidh an Biúró faoi bhráid an Tionóil. Ní cheapfar rapóirtéir ná ní dhéanfaidh aon rannóg scrúdú ar an tuairim mar chuid den nós imeachta seo; ní bheidh ann ach glacadh nó diúltú na tuairime sin ag an seisiún iomlánach. Nuair a bhíonn na tarchuir sin á bplé sa seisiún iomlánach, iarrtar ar an Tionól ar dtús vótáil lena léiriú an bhfuil siad ar son nó in aghaidh na tarchuir a láimhseáil de réir an nós imeachta thuasluaite, agus ansin vótáil lena léiriú an bhfuil siad ar son nó in aghaidh ghlacadh na tuairime caighdeánaí sin.
4.   I gcás ceisteanna práinneacha, beidh feidhm ag forálacha Riail 63 de na Rialacha seo.
Riail 34
Féadfaidh an Coiste a chinneadh, ar thogra ón mBiúró, tuarascáil faisnéise a ullmhú d’fhonn scrúdú a dhéanamh ar aon cheist a bhaineann le beartais an Aontais Eorpaigh agus leis an bhforbairt a d’fhéadfadh teacht orthu.
Riail 35
Féadfaidh an Coiste, ar thogra ó rannóg, ó cheann dá ghrúpaí nó ó thrian dá chomhaltaí, rúin a eisiúint maidir le hábhair reatha, a ghlacfaidh an Tionól i gcomhréir le Riail 61(2). Tabharfar tosaíocht do dhréachtrúin ar an gclár oibre don seisiún iomlánach.
Riail 36
1.   Féadfaidh an Biúró gníomhaíochtaí a bhaineann go díreach nó go hindíreach lena fheidhm chomhairliúcháin a rialú trí chinntí ginearálta agus na gníomhaíochtaí sin a údarú trí chinntí sonracha. Tá feidhm aige seo go háirithe maidir leis na nithe seo a leanas:
—
bunú, comhdhéanamh agus bainistiú fóram, ardán nó struchtúr comhairliúcháin téamach ag an gCoiste maille le cineál na rannpháirtíochta a bheidh ag an gCoiste agus a chomhaltaí sna struchtúir chomhairliúcháin arna gcur ar bun ag institiúidí an Aontais nó a nglacann na hinstitiúidí sin páirt iontu;
—
ullmhú nó coimisiúnú staidéar agus a bhfoilsiú;
—
eagrú cuairteanna oibre agus imeachtaí lasmuigh den cheanncheathrú;
—
meastóireacht ar bheartais arna gcinneadh ag an mBiúró nó arna n-iarraidh ag institiúidí an Aontais, go háirithe i bhfoirm tuairimí nó tuarascálacha faisnéise mar a shainítear sna Rialacha Nós Imeachta seo. Tuigfear gur meastóireachtaí ex post atá i gceist le “meastóireacht ar bheartais”, a bhaineann le beartais nó dlíthe atá á gcur chun feidhme cheana féin. Léireoidh siad measúnuithe agus iarrataí na n-eagraíochtaí ar a ndéanann an Coiste ionadaíocht.
2.   Agus a chuid measúnuithe ex post (tuarascálacha faisnéise) féin á soláthar aige, cuirfidh CESE in iúl barúlacha na sochaí sibhialta eagraithe faoin tionchar a bheidh ag beartais an Aontais. Beidh an mheastóireacht ex post cáilíochtúil agus spriocdhírithe. Cuirfear san áireamh sa mheastóireacht sin an tionchar sóisialta, eacnamaíoch agus comhshaoil.
3.   Is é an Biúró a dhéanfaidh cinneadh maidir le rannpháirtíocht na gcomhaltaí i gcomhlachtaí seachtracha agus is é a dhéanfaidh faireachán agus meastóireacht ar an rannpháirtíocht sin go rialta. Maidir le hionadaíocht na gcomhaltaí i gcomhlachtaí seachtracha, beidh sí cothrom agus is ar bhonn rothlach a dhéanfar í.
Caibidil II
EAGRÚ NA hOIBRE
A.   OBAIR NA RANNÓG
Riail 37
1.   Nuair atá tuairim nó tuarascáil faisnéise le tarraingt suas, ainmneoidh Biúró an Choiste, i gcomhréir le Riail 9(4), an rannóg a bheidh freagrach as an obair a ghabhann leis sin a ullmhú. I gcás inar léir go dtagann an t-ábhar atá le breithniú faoi réim rannóg áirithe, ainmneoidh an tUachtarán an rannóg sin agus cuirfidh sé an cinneadh sin in iúl don Bhiúró.
2.   I gcás inar mian le rannóg a ainmníodh chun tuairim a ullmhú barúlacha an Choimisiúin Chomhairligh um Athruithe Tionsclaíocha (CCMI) a chloisteáil nó i gcás inar mian leis an gCoimisiún sin a bharúlacha féin maidir le tuairim a sannadh do rannóg áirithe a chur in iúl, féadfaidh Biúró an Choiste an Coimisiún sin a údarú chun tuairim fhorlíontach a tharraingt suas maidir le ceann amháin nó níos mó de na saincheisteanna a chumhdaítear san iarraidh ar thuairim. Féadfaidh an Biúró an cinneadh sin a dhéanamh freisin ar a thionscnamh féin. Déanfaidh an Biúró obair an Choiste a eagrú ar dhóigh go mbeidh CCMI in ann a thuairim féin a ullmhú in am trátha ionas gur féidir leis an rannóg í a chur san áireamh.
Is í an rannóg, agus í sin amháin, a bheidh freagrach as tuairisc a thabhairt don Choiste. Mar sin féin, cuirfidh sí i gceangal leis an tuairim uaithi an tuairim fhorlíontach arna tarraingt suas ag CCMI.
3.   Cuirfidh Uachtarán an Choiste cathaoirleach na rannóige lena mbaineann ar an eolas maidir leis an gcinneadh agus maidir leis an teorainn ama chun obair na rannóige a thabhairt i gcrích.
4.   Cuirfidh Uachtarán an Choiste comhaltaí an Choiste ar an eolas maidir leis an tarchur chuig an rannóg agus maidir leis an dáta a mbeidh an t-ábhar ar chlár oibre an tseisiúin iomlánaigh.
Riail 38
Féadfaidh Uachtarán an Choiste, i gcomhaontú leis an mBiúró, rannóg a údarú chun cruinniú comhpháirteach a reáchtáil le coiste de chuid Pharlaimint na hEorpa nó le coimisiún de chuid Choiste na Réigiún.
Riail 39
Is é an cathaoirleach atá orthu a dhéanfaidh na rannóga ar tarchuireadh ceist chucu i gcomhréir leis na Rialacha seo a thionól.
Riail 40
1.   Is iad a gcathaoirligh a ullmhóidh cruinnithe na rannóg, i gcomhairle lena mbiúró.
2.   Is é cathaoirleach na rannóige nó, má bhíonn seisean as láthair, is duine de na leaschathaoirligh, a dhéanfaidh cathaoirleacht ar na cruinnithe.
Riail 41
1.   Beidh córam ann ag cruinnithe den rannóg má bhíonn os cionn leath de na lánchomhaltaí i láthair go pearsanta nó trí ionadaíocht.
2.   Mura mbeidh córam ann, déanfaidh an cathaoirleach an cruinniú a scor agus cruinniú eile a thionól a bheidh ar siúl tráth a mheasfaidh sé a bheith iomchuí i rith an lae chéanna; ag an gcruinniú eile sin beidh córam ann beag beann ar líon na gcomhaltaí a bheidh i láthair go pearsanta nó trí ionadaíocht.
Riail 42
Glacfaidh rannóg tuairim i bhfianaise na dréacht-tuairime a chuir an rapóirtéir nó, nuair is iomchuí, an comhrapóirtéir, isteach.
Riail 43
1.   Is éard a bheidh i dtuairim rannóige téacsanna arna nglacadh ag an rannóg i gcomhréir leis an nós imeachta a leagtar síos i Riail 61 de na Rialacha Nós Imeachta seo, agus na téacsanna sin amháin.
2.   Déanfar téacs na leasuithe beartaithe a diúltaíodh, mar aon le toradh na vótála orthu, a chur i gceangal leis an tuairim más rud é go raibh an ceathrú cuid ar a laghad de na vótaí arna gcaitheamh ar son na leasuithe.
Riail 44
Seolfaidh cathaoirleach na rannóige tuairimí na rannóige, mar aon leis na doiciméid uile a chuirfear i gceangal leo i gcomhréir le Riail 43, chuig Uachtarán an Choiste agus cuirfidh Biúró an Uachtaráin faoi bhráid an Choiste iad chomh luath agus is féidir. Cuirfear na doiciméid sin ar fáil do chomhaltaí an Choiste in am trátha.
Riail 45
Déanfar miontuairiscí gonta de gach cruinniú rannóige a tharraingt suas. Cuirfear iad chuig an rannóg ansin lena bhformheas.
Riail 46
Féadfaidh an tUachtarán, i gcomhaontú leis an mBiúró nó, i gcás inarb iomchuí, an Tionól, ceist a tharchur ar ais chuig rannóg má mheasann sé nár cloíodh leis an nós imeachta a leagtar síos sna Rialacha seo maidir le tuairimí a tharraingt suas, nó má mheasann sé go bhfuil gá le tuilleadh staidéir uirthi.
Riail 47
1.   Gan dochar d’fhorálacha Riail 20(2), déanfar obair ullmhúcháin na rannóg, i bprionsabal, faoi chuimsiú grúpa staidéir.
2.   Déanfaidh an rapóirtéir, le cúnamh óna shaineolaí, agus, i gcás inarb iomchuí, ó chomhrapóirtéir amháin nó níos mó, staidéar ar an gceist a tarchuireadh, cuirfidh sé san áireamh na tuairimí a cuireadh in iúl agus, ar an mbonn sin, tarraingeoidh sé suas an dréacht-tuairim, a chuirfear chuig cathaoirleach na rannóige.
3.   Ní dhéantar aon vótáil ag cruinniú de ghrúpa staidéir.
B.   IMEACHTAÍ NA SEISIÚN IOMLÁNACH
Riail 48
Tiocfaidh an Tionól, a bheidh comhdhéanta de chomhaltaí uile an Choiste, i gceann a chéile i seisiún iomlánach.
Riail 49
1.   Ullmhóidh an tUachtarán na seisiúin i gcomhairle leis an mBiúró. Tiocfaidh an Biúró le chéile roimh gach seisiún agus, nuair is iomchuí, le linn seisiúin, chun na himeachtaí a eagrú.
2.   Féadfaidh an Biúró teorainn ama a shocrú le haghaidh an phlé ghinearálta a dhéanfar ar gach tuairim ag an seisiún.
Riail 50
1.   Cuirfidh Uachtarán an Choiste an dréachtchlár oibre arna tharraingt suas ag an mBiúró ar thogra ó Uachtaránacht an Choiste i gcomhar le cathaoirligh na ngrúpaí, cuirfidh sé é sin chuig Parlaimint na hEorpa, chuig an gComhairle agus chuig an gCoimisiún cúig lá dhéag ar a laghad roimh oscailt an tseisiúin ábhartha.
2.   Cuirfear an dréachtchlár oibre faoi bhráid an Tionóil lena fhormheas ag tús gach seisiúin. A luaithe agus a ghlacfar an clár oibre, ní mór na míreanna a scrúdú le linn an tsuí sin a bhfuil sé beartaithe iad a scrúdú lena linn. Cuirfear na doiciméid is gá do phlé an Choiste ar fáil do na comhaltaí i gcomhréir le Riail 44.
Riail 51
1.   Beidh córam ann ag suíonna seisiúin má bhíonn os cionn leath de chomhaltaí an Choiste i láthair go pearsanta nó trí ionadaíocht.
2.   Mura mbeidh córam ann, déanfaidh an tUachtarán an suí a scor agus suí eile a thionól a bheidh ar siúl tráth a mheasfaidh sé a bheith iomchuí i rith an tseisiúin chéanna; ag an suí eile sin beidh córam ann beag beann ar líon na gcomhaltaí a bheidh i láthair go pearsanta nó trí ionadaíocht.
Riail 52
Nuair a thíolacfar an clár oibre lena ghlacadh, fógróidh an tUachtarán, i gcás inarb iomchuí, aon mhír thráthúil a bheidh le plé.
Riail 53
Féadfaidh an Coiste an dréachtchlár oibre a leasú chun scrúdú a dhéanamh ar dhréachtrúin arna gcur isteach i gcomhréir leis an nós imeachta dá dtagraítear i Riail 35.
Riail 54
1.   Déanfaidh an tUachtarán suíonna seisiúin a oscailt, stiúróidh sé an plé agus áiritheoidh sé go gcomhlíonfar na Rialacha seo. Tabharfaidh na Leas-Uachtaráin cúnamh don Uachtarán.
2.   Má tá an tUachtarán as láthair, déanfaidh duine de na Leas-Uachtaráin ionadaíocht thar a cheann. Má tá na Leas-Uachtaráin as láthair, is é an comhalta is sine den Bhiúró a dhéanfaidh ionadaíocht.
3.   Bunóidh an Coiste a phlé ar obair na rannóige sin atá inniúil ar thuairisc a thabhairt don Tionól maidir leis na ceisteanna lena mbaineann.
4.   Más rud é gur ghlac rannóg téacs agus gan ach faoi bhun cúig vóta caite ina aghaidh, féadfaidh an Biúró a mholadh go gcuirfí ar chlár oibre an tseisiúin iomlánaigh é i dteannta na míreanna a bhfuil vóta le caitheamh ina leith gan plé a dhéanamh orthu.
Ní bheidh feidhm ag an nós imeachta sin más rud é:
—
go ndéanfaidh cúig chomhalta is fiche ar a laghad agóid ina aghaidh;
—
go gcuirfear leasú síos lena phlé le linn an tseisiúin iomlánaigh, nó;
—
go gcinnfidh an rannóg lena mbaineann gur cheart an téacs a phlé ag an seisiún iomlánach.
5.   Mura gcaithfear tromlach na vótaí sa Tionól ar son téacs, féadfaidh an tUachtarán, le toiliú an Tionóil, an téacs a tharchur ar ais chuig an rannóg inniúil lena scrúdú athuair nó féadfaidh sé rapóirtéir ginearálta a cheapadh, a chuirfidh dréacht-téacs nua isteach ag an seisiún céanna nó ag seisiún eile.
Riail 55
1.   Ní mór tograí le haghaidh leasuithe a tharraingt suas i scríbhinn, ní mór do na togróirí iad a shíniú agus ní mór iad a thaisceadh leis an rúnaíocht roimh thús an tseisiúin ábhartha.
2.   Ar mhaithe le heagrú éifeachtúil imeachtaí an Tionóil, leagfaidh an Biúró síos na socruithe maidir le tograí le haghaidh leasuithe a chur síos.
3.   Mar sin féin, ceadóidh an Coiste go bhféadfar tograí le haghaidh leasuithe a chur síos aon uair roimh thús an tsuí ar choinníoll gur shínigh cúig chomhalta is fiche ar a laghad na tograí sin.
4.   Ní mór na codanna den téacs a mbaineann na tograí le haghaidh leasuithe leo a shonrú sna tograí sin agus ní mór ráiteas gearr míniúcháin a chur leo. Déanfar na leasuithe sin atá cosúil le chéile ó thaobh foirme agus inneachair a scrúdú in éineacht.
5.   Mar riail ghinearálta, i gcás gach leasaithe tabharfaidh an Tionól éisteacht don togróir, do chomhalta atá in aghaidh an leasaithe agus don rapóirtéir, agus dóibh sin amháin.
6.   Nuair a dhéanfar scrúdú ar thogra le haghaidh leasú, féadfaidh an rapóirtéir tograí comhréitigh a chur i láthair ó bhéal le toiliú an togróra. Sa chás sin, is ar na tograí comhréitigh sin, agus orthu sin amháin, a vótálfaidh an Coiste.
7.   I gcás inarb iomchuí, féadfaidh Uachtarán an Choiste, i gcomhairle le cathaoirleach na rannóige inniúla agus lena rapóirtéir siúd, a mholadh don Choiste go ndéileálfar le haon leasuithe ar shlí a áiritheoidh go mbeidh an téacs deiridh comhsheasmhach.
Riail 56
1.   Measfar gur frith-thuairim aon leasú nó sraith leasuithe arb é is aidhm dó nó dóibh seasamh a leagan amach atá éagsúil ar an mórgóir le tuairim atá tíolactha ag rannóg nó ag coimisiún comhairleach. Ba cheart an fhrith-thuairim a bheith gearr agus gonta agus ba cheart í a bheith ina doiciméad neamhspleách: ní mór conclúidí agus mínithe a bheith inti.
2.   Féadfaidh na grúpaí a iarraidh ar an mBiúró leasú amháin nó níos mó a ainmniú ina fhrith-thuairim.
3.   Déanfaidh an Biúró a chinneadh tar éis dó éisteacht le barúlacha chathaoirleach na rannóige nó an choimisiúin chomhairligh lena mbaineann.
4.   Féadfaidh an Biúró a chinneadh, tar éis dó leasú amháin nó níos mó a ainmniú ina fhrith-thuairim, an tuairim mar aon leis an bhfrith-thuairim a tharchur ar ais chuig an rannóg nó chuig an gcoimisiún comhairleach lena scrúdú athuair, ar choinníoll gur féidir sin a dhéanamh faoin teorainn ama le haghaidh tuairim a ghlacadh.
5.   I gcás nach ndearnadh leasú a thíolacadh in am d’fhonn is go mbeadh an Biúró in ann cinneadh a dhéanamh i dtaobh an ainmneoidh sé ina fhrith-thuairim é, is é an Tionól a dhéanfaidh an cinneadh sin, mar aon le haon chinneadh an t-ábhar a tharchur ar ais chuig an gcomhlacht lena mbaineann, ar thogra ón Uachtaránacht mhéadaithe agus tar éis dul i gcomhairle le cathaoirleach an chomhlachta lena mbaineann.
6.   Más rud é, sa chás a luaitear i mír 5 den Riail seo, nach ndéanfar an t-ábhar a tharchur ar ais chuig an gcomhlacht lena mbaineann nó mura measfar gur frith-thuairim é an téacs atá beartaithe, vótálfaidh an Tionól Iomlánach ar na leasuithe atá beartaithe ar an dóigh chéanna is a vótálfaidís ar leasuithe grúpa.
7.   Má chaitear tromlach na vótaí sa suí iomlánach ar son na frith-thuairime, glacfar í.
Chun a chinneadh ar cheart an téacs bunaidh a chur i gceangal leis an tuairim a glacadh, caithfear vóta athuair. Cuirfear an téacs bunaidh i gceangal leis an téacs nua má bhíonn an ceathrú cuid ar a laghad de na vótaí arna gcaitheamh ar a shon.
8.   I gcás nach mbeidh an tromlach ar son na frith-thuairime ach go mbeidh an ceathrú cuid, ar a laghad, de na vótaí arna gcaitheamh ar a son, cuirfear i gceangal leis an tuairim bhunaidh í.
Riail 57
1.   Féadfaidh an tUachtarán, ar a thionscnamh féin nó ar iarratas ó chomhalta, a iarraidh ar an gCoiste cinneadh a dhéanamh maidir leis an am labhartha nó líon na gcainteoirí a theorannú, maidir le suí a chur ar atráth nó maidir le plé a chríochnú. A luaithe a dhearbhófar go bhfuil an plé déanta, ní fhéadfaidh aon chomhalta labhairt ach amháin chun a vóta a mhíniú, rud a dhéanfar tar éis an vóta iomchuí a bheith glactha agus ní rachaidh siad thar an am labhartha arna leagan síos ag an Uachtarán.
2.   Féadfaidh comhalta, tráth ar bith, iarraidh labhairt, agus féadfar tosaíocht chuige sin a thabhairt dó, le linn plé chun tairiscint nós imeachta a thíolacadh.
Riail 58
1.   Déanfar miontuairiscí de gach seisiún iomlánach a tharraingt suas. Cuirfear iad faoi bhráid an Choiste ansin lena bhformheas.
2.   Síneoidh Uachtarán agus Ardrúnaí an Choiste an leagan deiridh de na miontuairiscí sin.
Riail 59
1.   Is éard a bheidh sna tuairimí ón gCoiste an bunús dlí atá leis an tuairim, ráiteas míniúcháin agus barúlacha an Choiste faoin gceist ina hiomláine.
2.   Déanfar toradh na vótála ar an tuairim ina hiomláine a leagan amach sa chuid den tuairim a bhaineann le nósanna imeachta. I gcás ina ndéanfar vótáil le glaoch rolla, luafar ainmneacha na vótálaithe.
3.   I gcás ina ndéanfaidh an seisiún iomlánach na leasuithe a beartaíodh a dhiúltú ach go mbeidh, ar a shon sin, an ceathrú cuid ar a laghad de na vótaí arna gcaitheamh ar a son, déanfar téacs na leasuithe sin agus na ráitis mhíniúcháin, mar aon le toradh na vótála orthu, a chur i gceangal leis an tuairim. Beidh feidhm ag an gceanglas sin freisin maidir le frith-thuairimí.
4.   Na codanna sin de théacsanna tuairime rannóige ar diúltaíodh iad toisc gur ghlac an Tionól leasuithe, déanfar iad a chur i gceangal freisin le tuairimí an Choiste, mar aon le torthaí na vótála, ar choinníoll go mbeidh an ceathrú cuid ar a laghad de na vótaí arna gcaitheamh ar son na téacsanna sin a choinneáil.
5.   Nuair a ghlacfaidh ceann de na grúpaí arna mbunú sa Choiste faoi Riail 30, nó ceann de na catagóirí leasanna eacnamaíocha agus sóisialta faoi Riail 31, seasamh éagsúil ach aonfhoirmeach maidir le hábhar a cuireadh faoi bhráid an Tionóil lena scrúdú, féadfar achoimre a dhéanamh ar a sheasamh nó a seasamh i ráiteas gearr atá le cur i gceangal leis an tuairim, ach an díospóireacht ar an ábhar sin a thabhairt chun críche le vótáil le glaoch rolla.
Riail 60
1.   Seolfar na tuairimí a ghlacfaidh an Coiste agus miontuairiscí de sheisiúin iomlánacha an Choiste ar aghaidh chuig Parlaimint na hEorpa, chuig an gComhairle agus chuig an gCoimisiún.
2.   Féadfar na tuairimí a ghlacfaidh an Coiste a chur ar aghaidh chuig aon institiúid eile nó chuig aon eintiteas eile lena mbaineann.
TEIDEAL III
FORÁLACHA GINEARÁLTA
Caibidil I
SOCRUITHE VÓTÁLA
Riail 61
1.   Is iad na foirmeacha bailí vótála: “ar son”, “in aghaidh” agus “staonadh”.
2.   Ach amháin i gcás ina bhforáiltear a mhalairt sna Rialacha seo, is trí thromlach na vótaí arna gcaitheamh ar a son nó ina n-aghaidh a dhéanfar téacsanna agus cinntí an Choiste agus a chomhlachtaí a ghlacadh.
3.   Déanfar an vótáil le ballóid oscailte, trí vótáil le glaoch rolla, nó le ballóid rúnda.
4.   Is trí vótáil le glaoch rolla a dhéanfar an vótáil ar rún, leasú, frith-thuairim, tuairim nó aon téacs eile má iarrann an ceathrú cuid de na comhaltaí a bheidh i láthair go pearsanta nó trí ionadaíocht go ndéanfar amhlaidh.
5.   Is le ballóid rúnda a dhéanfar daoine a thoghadh i gcónaí chuig na poist ionadaíocha éagsúla. Féadfar vótaí eile a chaitheamh le ballóid rúnda má iarrann tromlach na gcomhaltaí a bheidh i láthair go pearsanta nó trí ionadaíocht go ndéanfar amhlaidh.
6.   I gcás ina dtarlaíonn comhionannas vótaí (an líon céanna vótaí ar son agus in aghaidh) is ag cathaoirleach an chruinnithe a bheidh an vóta réitigh.
7.   Má ghlacann an rapóirtéir féin le leasú, ní mheasfar sin ina chúis le gan vótáil ar an leasú céanna.
Caibidil II
NÓS IMEACHTA PRÁINNE
Riail 62
1.   Más rud é gurb é is cúis leis an bpráinn spriocdháta a leag Parlaimint na hEorpa, an Chomhairle nó an Coimisiún síos don Choiste, spriocdháta faoina mbeidh air an tuairim uaidh a thíolacadh, féadfar an nós imeachta práinne a chur i bhfeidhm má chinneann an tUachtarán go bhfuil sé sin riachtanach chun a chur ar chumas an Choiste an tuairim uaidh a ghlacadh in am trátha.
2.   I gcásanna práinne ar leibhéal an Choiste, féadfaidh an tUachtarán gach beart is gá a dhéanamh láithreach bonn, gan dul i gcomhairle leis an mBiúró roimh ré, chun a chur ar chumas an Choiste a chuid oibre a dhéanamh. Cuirfidh an tUachtarán comhaltaí an Bhiúró ar an eolas faoi na bearta a dhéanfaidh sé.
3.   Cuirfear na socruithe arna ndéanamh ag an Uachtarán faoin nós imeachta práinne faoi bhráid an chéad seisiúin eile den Choiste lena ndaingniú.
Riail 63
1.   Más rud é gurb é is cúis leis an bpráinn spriocdháta arna leagan síos do rannóg, spriocdháta faoina mbeidh uirthi an tuairim uaithi a thíolacadh, féadfaidh cathaoirleach na rannóige sin, le comhaontú na dtrí chathaoirleach ar na grúpaí, obair na rannóige a eagrú ar dhóigh eile seachas mar a fhoráiltear sna Rialacha Nós Imeachta seo.
2.   Cuirfear na socruithe arna ndéanamh ag cathaoirleach rannóige faoin nós imeachta práinne faoi bhráid an chéad chruinnithe eile den rannóg sin lena ndaingniú.
Caibidil III
NEAMHLÁITHREACHT AGUS IONADAÍOCHT
Riail 64
1.   Aon chomhalta den Choiste nach mbeidh in ann freastal ar chruinniú ar tugadh cuireadh dó a bheith ann, tabharfaidh sé fógra roimh ré don Uachtarán nó don chathaoirleach lena mbaineann á chur in iúl nach mbeidh sé i láthair.
2.   I gcás nach mbeidh freastal déanta ag comhalta den Choiste ar bhreis agus trí sheisiún iomlánacha i ndiaidh a chéile gan comhalta ionaid a cheapadh agus gan cúis a aithnítear a bheith bailí a thabhairt, féadfaidh an tUachtarán, tar éis dó dul i gcomhairle leis an mBiúró agus tar éis a iarraidh ar an gcomhalta lena mbaineann míniú a thabhairt ar a neamhláithreacht, a iarraidh ar an gComhairle an comhalta sin a chur as oifig.
3.   I gcás nach mbeidh freastal déanta ag comhalta de rannóg ar bhreis agus trí chruinniú den rannóg i ndiaidh a chéile gan comhalta ionaid a cheapadh agus gan cúis a aithnítear a bheith bailí a thabhairt, féadfaidh cathaoirleach na rannóige, tar éis dó a iarraidh ar an gcomhalta lena mbaineann míniú a thabhairt ar a neamhláithreacht, a iarraidh ar an gcomhalta sin a shuíochán sa rannóg a thabhairt uaidh do chomhalta eile agus cuirfidh an cathaoirleach an méid sin in iúl don Choiste.
Riail 65
1.   Féadfaidh aon chomhalta den Choiste nach féidir leis freastal ar sheisiún de chuid an Choiste nó ar chruinniú rannóige, tar éis dó fógra a thabhairt don Uachtarán nó don chathaoirleach lena mbaineann, a cheart vótála a tharmligean i scríbhinn chuig comhalta eile den Choiste nó den rannóg.
2.   Ní fhéadfaidh aon chomhalta níos mó ná ceart vótála amháin a tarmligeadh ar an gcaoi sin a bheith aige ag seisiún iomlánach nó ag cruinniú rannóige.
Riail 66
1.   Aon chomhalta nach féidir leis freastal ar chruinniú ar tugadh cuireadh dó a bheith ann, féadfaidh sé, tar éis dó fógra i scríbhinn a thabhairt don Uachtarán nó don chathaoirleach lena mbaineann, bíodh sin go díreach nó trí rúnaíocht a ghrúpa, socrú a dhéanamh ionas go ndéanfaidh comhalta eile den Choiste ionadaíocht air ag an gcruinniú sin. Ní bheidh feidhm ag an Riail seo maidir le cruinnithe de Bhiúró an Choiste ná le cruinnithe den Choimisiún um Ghnóthaí Airgeadais agus Buiséadacha.
2.   Beidh na cumhachtaí seachvótála sin bailí don chruinniú dár deonaíodh iad agus don chruinniú sin amháin.
3.   Ina theannta sin, féadfaidh aon chomhalta a ainmneofar mar chomhalta de ghrúpa staidéir, tráth a bhunófar an grúpa staidéir sin, a iarraidh go gcuirfear comhalta eile den Choiste ina ionad. Beidh feidhm ag an ionadú sin maidir le hábhar sonrach agus ar feadh na hoibre a dhéanfaidh an rannóg ar an ábhar sin. Mar sin féin, má mhaireann obair an ghrúpa staidéir níos faide ná deireadh an téarma dhá bhliain go leith nó an téarma cúig bliana, ní leanfaidh an t-ionadú sin de bheith bailí ach go dtí deireadh an téarma ar lena linn a rinneadh an cinneadh.
Caibidil IV
TÉACSANNA AN CHOISTE A FHOILSIÚ AGUS A DHÁILEADH
Riail 67
1.   Foilseoidh an Coiste na tuairimí uaidh in Iris Oifigiúil an Aontais Eorpaigh i gcomhréir leis an nós imeachta arna leagan síos ag an gComhairle agus ag an gCoimisiún tar éis dul i gcomhairle le Biúró an Choiste.
2.   Déanfar ainmneacha chomhaltaí an Choiste, a Bhiúró agus a rannóg, agus gach athrú a dhéanfar ar an gcomhaltas sin, a fhoilsiú in Iris Oifigiúil an Aontais Eorpaigh agus ar shuíomh gréasáin an Choiste.
Riail 68
1.   Áiritheoidh an Coiste go bhfuil a chinntí trédhearcach, i gcomhréir leis an dara mír d’Airteagal 1 den Chonradh ar an Aontas Eorpach.
2.   Beidh an tArdrúnaí freagrach as na bearta is gá a dhéanamh le ceart an phobail chun rochtain a fháil ar na doiciméid chomhfhreagracha a ráthú.
3.   Féadfaidh gach saoránach den Aontas Eorpach scríobh chuig an gCoiste in aon cheann de na teangacha oifigiúla agus freagra a fháil sa teanga chéanna, i gcomhréir leis an gceathrú mír d’Airteagal 24 den Chonradh ar Fheidhmiú an Aontais Eorpaigh.
Riail 69
1.   Beidh seisiúin iomlánacha an Choiste agus cruinnithe na rannóg oscailte don phobal.
2.   I gcás díospóireachtaí áirithe nach mbaineann le hobair chomhairliúcháin, féadfaidh an Coiste a fhógairt gur díospóireachtaí faoi rún iad, ag gníomhú dó ar iarratas ó institiúid nó comhlacht lena mbaineann nó ar thogra ón mBiúró.
3.   Ní bheidh na cruinnithe eile oscailte don phobal. I gcásanna cuí-réasúnaithe, áfach, féadfaidh cathaoirleach an chruinnithe, más rogha leis, a cheadú do dhaoine eile freastal air mar bhreathnóirí.
Riail 70
1.   Féadfaidh comhaltaí de na hinstitiúidí Eorpacha freastal ar chruinnithe den Choiste agus dá chomhlachtaí agus labhairt iontu.
2.   Féadfar a iarraidh ar chomhaltaí de chomhlachtaí eile agus ar oifigigh chuí-údaraithe de chuid na n-institiúidí agus na gcomhlachtaí eile sin freastal ar chruinnithe, labhairt iontu nó ceisteanna a fhreagairt lena linn, faoi stiúradh chathaoirleach an chruinnithe.
Caibidil V
TEIDIL, PRIBHLÉIDÍ, DÍOLÚINTÍ AGUS REACHT NA gCOMHALTAÍ AGUS NA CAESTÓIRÍ
Riail 71
1.   Beidh an teideal “comhalta de Choiste Eacnamaíoch agus Sóisialta na hEorpa” ag comhaltaí an Choiste.
2.   Beidh feidhm maidir le comhaltaí Choiste Eacnamaíoch agus Sóisialta na hEorpa ag forálacha Airteagal 10 de Chaibidil IV de Phrótacal Uimh. 7 ar Phribhléidí agus Díolúintí an Aontais Eorpaigh atá i gceangal leis na Conarthaí.
Riail 72
1.   Saineofar le Reacht na gComhaltaí stádas, cearta agus feidhmeanna chomhaltaí an Choiste mar aon leis na rialacha lena rialaítear a ngníomhaíocht agus a gcaidreamh leis an institiúid agus lena seirbhísí.
Riail 73
1.   Tá an stádas dlí céanna ag an gCód Iompair agus atá ag na Rialacha Nós Imeachta seo agus tá sé i gceangal leo mar iarscríbhinn. Is é a leagtar síos leis ná na caighdeáin agus na prionsabail is infheidhme maidir le comhaltaí an Choiste, le toscairí na gcoimisiún comhairleach, leis na comhaltaí malartacha agus le saineolaithe.
2.   Bunaítear Coiste Eitice leis an gCód Iompair. Leagtar síos leis freisin an nós imeachta agus na bearta atá le cur i bhfeidhm i gcás sárú ar chaighdeáin agus ar phrionsabail.
3.   I gcás ina dteipfeadh ar chomhalta na caighdeáin agus na prionsabail atá leagtha síos sa Chód Iompair a chomhlíonadh, d’fhéadfadh sé go gcuirfí i bhfeidhm na bearta atá leagtha amach sa Chód sin.
Riail 74
1.   Ar thogra ón mBiúró, déanfaidh an Tionól triúr comhaltaí a thoghadh do gach tréimhse dhá bhliain go leith mar Ghrúpa na gCaestóirí.
2   Ní ceadmhach do chaestóir a bheith ina chomhalta freisin de na comhlachtaí seo a leanas:
—
Biúró an Choiste;
—
an Coimisiún um Ghnóthaí Airgeadais agus Buiséadacha (CAF);
—
an Coiste Iniúchóireachta;
—
an Coiste Eitice.
3.   Beidh na cúraimí seo a leanas ar na caestóirí:
(a)
faireachán a dhéanamh ar Reacht na gComhaltaí agus cur chun feidhme cuí an Reachta a áirithiú;
(b)
tograí iomchuí a tharraingt suas chun barr feabhais a chur ar Reacht na gComhaltaí agus é a thabhairt chun foirfeachta;
(c)
iarracht a dhéanamh, trí bhearta cuí, réiteach a fháil ar aon chásanna amhrais nó díospóide a d’éireodh as Reacht na gComhaltaí a chur i bhfeidhm;
(d)
caidreamh idir comhaltaí an Choiste agus an Ardrúnaíocht a áirithiú a fhad a bhaineann le Reacht na gComhaltaí a chur chun feidhme.
Caibidil VI
DEIREADH THÉARMA OIFIGE NA gCOMHALTAÍ, NEAMH-CHOMHOIRIÚNACHTAÍ
Riail 75
1.   Rachaidh téarma oifige chomhaltaí an Choiste in éag ag deireadh an téarma cúig bliana a bheidh leagtha síos ag an gComhairle tráth athnuachan an Choiste.
2.   Déanfar téarma oifige comhalta de chuid an Choiste a fhoirceannadh i gcás comhalta éirí as oifig, a chur as oifig, bás a fháil nó i gcás force majeure nó de thoradh neamh-chomhoiriúnacht a bhaineann le feidhmeanna a bheith ann.
3.   Beidh feidhmeanna comhalta den Choiste neamh-chomhoiriúnach le feidhmeanna comhalta rialtais, comhalta parlaiminte, comhalta institiúide de chuid an Aontais Eorpaigh, comhalta de Choiste na Réigiún, comhalta de bhord stiúrthóirí an Bhainc Eorpaigh Infheistíochta agus le post oifigigh nó seirbhísigh eile de chuid an Aontais Eorpaigh atá i bhfostaíocht ghníomhach.
4.   Comhalta atá ag éirí as oifig, cuirfidh sé litir chuig an Uachtarán.
5.   Leagtar síos na coinníollacha ar a ndéanfar comhalta a chur as oifig i Riail 64(2) de na Rialacha Nós Imeachta seo. I gcásanna den sórt sin, tionscnóidh an Chomhairle an nós imeachta chun comhalta nua a cheapadh, má chinneann sí deireadh a chur le téarma oifige comhalta.
6.   I gcás comhalta éirí as oifig nó bás a fháil, nó i gcás force majeure nó neamh-chomhoiriúnacht a bhaineann le feidhmeanna, tabharfaidh an tUachtarán fógra ina leith don Chomhairle agus déanfaidh sí an folúntas a fhíorú agus an nós imeachta a thionscnamh chun comhalta nua a cheapadh. I gcás comhalta éirí as oifig, áfach, fanfaidh an comhalta sin atá ag éirí as oifig in oifig go dtí an dáta ar a ngabhfaidh éifeacht le ceapachán an chomhalta ionaid, mura dtabharfaidh an comhalta atá ag éirí as oifig a mhalairt le fios.
7.   I ngach cás dá dtagraítear i mír 2 den Riail seo, déanfar an comhalta nua a cheapadh ar feadh a bhfuil fágtha den téarma oifige reatha.
Riail 76
1.   Ar thogra ón mBiúró arna ghlacadh ag trí cheathrú de chomhaltaí an Bhiúró ar a laghad, féadfar rún mímhuiníne maidir leis an Uachtarán a chur faoi bhráid an Tionóil, ar chúiseanna tromchúiseacha atá fíoraithe go cuí.
I gcásanna den sórt sin, beidh an rún sin ar an gcéad mhír ar an gclár oibre don chéad seisiún iomlánach eile.
2.   Is le ballóid rúnda a dhéanfaidh an Tionól a chinneadh, gan aon deis a thabhairt vótaí a tharmligean, tar éis dó éisteacht, duine ar dhuine, le comhalta amháin as gach grúpa, agus ansin le comhaltaí sin na hUachtaránachta ar mian leo labhairt, agus leis an Uachtarán ar deireadh.
Measfar an rún a bheith glactha má thacaíonn tromlach trí cheathrú de na comhaltaí a bhí i láthair leis. Mura ndéantar amhlaidh measfar gur diúltaíodh é.
3.   I gcás ina nglacfar rún mímhuiníne, déanfaidh an Tionól socrú láithreach chun comhalta eile den ghrúpa céanna a chur in ionad an Uachtaráin.
Chuige sin, is é Leas-Uachtarán an Choiste as an ngrúpa a bheidh i bhfeighil na chéad uachtaránachta eile de CESE a bheidh ina Uachtarán ar an Tionól ar bhonn sealadach.
4.   Mura féidir leis an Tionól an t-ionadaí sin a cheapadh láithreach, déanfar obair an Tionóil a fhionraí chun deis a thabhairt do na grúpaí togra a dhéanamh agus déanfaidh an té atá sa chathaoir an Tionól a ationól, an lá céanna más féidir é.
5.   Fanfaidh an comhalta sin a chuirfear in ionad an Uachtaráin, agus arb as an ngrúpa céanna é, in oifig go dtí deireadh an téarma oifige a bhí beartaithe.
Caibidil VII
RIAR AN CHOISTE
Riail 77
1.   Beidh de chúnamh ag an gCoiste rúnaíocht faoi stiúir Ardrúnaí a fheidhmeoidh a chuid feidhmeanna faoi cheannas an Uachtaráin a dhéanann ionadaíocht thar ceann an Bhiúró.
2.   Freastalóidh an tArdrúnaí ar chruinnithe an Bhiúró i gcáil chomhairleach agus coimeádfaidh sé miontuairiscí na gcruinnithe sin.
3.   Tabharfaidh sé gealltanas sollúnta os comhair an Bhiúró go bhfeidhmeoidh sé a chuid feidhmeanna go coinsiasach agus go hiomlán neamhchlaon.
4.   Áiritheoidh sé go gcuirfear chun feidhme cinntí arna nglacadh ag an Tionól, ag an mBiúró agus ag an Uachtarán, de bhun na Rialacha Nós Imeachta seo, agus cuirfidh sé tuairisc i scríbhinn gach trí mhí chuig an Uachtarán maidir leis na critéir agus na forálacha cur chun feidhme arna nglacadh nó atá beartaithe maidir le fadhbanna riaracháin nó eagraíochtúla, mar aon le cúrsaí foirne, a láimhseáil.
5.   Féadfaidh an tArdrúnaí a chumhachtaí a tharmligean faoi chuimsiú na dteorainneacha arna leagan síos ag an Uachtarán.
6.   Déanfaidh an Biúró, ar thogra ón Ardrúnaí, plean bunaíochta na hArdrúnaíochta a chinneadh ar shlí a chinnteoidh feidhmiú éifeachtach an Choiste agus a chomhlachtaí agus cabhróidh sé leis na comhaltaí a bhfeidhmeanna a fheidhmiú, go háirithe maidir le cruinnithe a eagrú agus tuairimí a ullmhú.
7.   Cumhachtaí sealadacha a bheidh sna cumhachtaí arna dtabhairt don Ardrúnaí i gcomhréir le tarmligean chumhachtaí an Uachtaráin: tiocfaidh deireadh leo ag deireadh théarma oifige an Uachtaráin ar a dhéanaí.
Riail 78
Is mar seo a leanas a bheidh an nós imeachta chun Ardrúnaí nua a cheapadh:
1.
Déanfaidh an Biúro:
—
cinneadh faoin stádas a bheidh ag an Ardrúnaí (oifigeach nó gníomhaire sealadach), coiste dréachtaithe a bheidh comhdhéanta de thriúr comhaltaí a cheapadh agus an fógra folúntais a ghlacadh;
—
painéal réamhroghnúcháin ar a mbeidh seisear comhaltaí de chuid an Choiste a cheapadh agus spriocdhátaí a leagan síos faoina mbeidh ar an bpainéal torthaí a chuid oibre a chur faoi bhráid an Bhiúró.
2.
Is é an sainordú atá ag an bpainéal réamhroghnúcháin na hiarratais a scrúdú, na hagallaimh a stiúradh, tuarascáil réasúnaithe a tharraingt suas ina rangófar na hiarrthóirí in ord tosaíochta, i gcomhréir leis an nós imeachta agus na critéir atá leagtha síos san fhógra folúntais, chomh maith le hiarrthóir nó liosta iarrthóirí a mholadh le haghaidh an phoist.
3.
Is ar bhonn neamhspleách, neamhchlaonta agus faoi rún a oibreoidh an painéal réamhroghnúcháin, ar bhonn critéir arna sainiú ag an mBiúró tráth bhunú an phainéil.
Beidh de chúnamh aige seirbhísí inniúla rúnaíocht an Choiste agus féadfaidh sé seirbhísí a iarraidh, más gá, ar shaineolaithe seachtracha.
4.
Déanfaidh an Biúró, tar éis dó an tuarascáil ón bpainéal réamhroghnúcháin a cheadú, an cinneadh críochnaitheach trí vótáil a dhéanfar, más gá, níos mó ná babhta amháin.
An t-iarrthóir a gheobhaidh, sa chéad bhabhta, níos mó ná leath de vótaí chomhaltaí an Bhiúró, na comhaltaí sin nach bhfuil i láthair san áireamh, déanfar é a cheapadh agus ní bheidh gá leis an dara babhta.
Mura gcomhlíonann aon iarrthóir an coinníoll sin sa chéad bhabhta, déanfaidh an Biúró an dara babhta vótála a thionól don dá iarrthóir a ghnóthaigh an líon is mó vótaí; an t-iarrthóir a gheobhaidh an líon is mó vótaí ó na comhaltaí a bheidh i láthair sa dara babhta, déanfar eisean a cheapadh.
I gcás ina dtarlaíonn comhionannas vótaí agus nach féidir gan ach beirt iarrthóirí a roghnú tar éis an chéad bhabhta nó an tArdrúnaí a cheapadh tar éis an dara babhta, tionólfar cruinniú eile den Bhiúró ar an gcéad dáta féideartha eile chun an tArdrúnaí a cheapadh.
Riail 79
1.   Maidir leis na cumhachtaí uile atá tugtha ag Rialacháin Foirne Oifigigh an Aontais Eorpaigh don údarás ceapacháin agus ag Coinníollacha Fostaíochta Seirbhíseach Eile don údarás a bhfuil sé de chumhacht aige conarthaí a thabhairt i gcrích, is é an Biúró a fheidhmeoidh iad maidir leis an Ardrúnaí.
2.   Na cumhachtaí atá tugtha ag Rialacháin Foirne Oifigigh an Aontais Eorpaigh don údarás ceapacháin, déanfar iad a fheidhmiú mar a leanas:
—
maidir leis na Leas-Ardrúnaithe agus na Stiúrthóirí, is é an Biúró a fheidhmeoidh iad, ar thogra ón Ardrúnaí, maidir le cur i bhfeidhm Airteagail 29, 30, 31, 40, 41, 49, 50, 51, 78 agus 90(1) de na Rialacháin Foirne; is é an tUachtarán a fheidhmeoidh iad, ar thogra ón Ardrúnaí, maidir le cur i bhfeidhm fhorálacha eile na Rialachán Foirne, Airteagal 90(2) san áireamh;
—
maidir le:
—
Leas-Stiúrthóirí,
—
Cinn Aonaid,
is é an tUachtarán a fheidhmeoidh iad, ar thogra ón Ardrúnaí agus tar éis dul i gcomhairle leis an Uachtaránacht mhéadaithe;
—
maidir le hoifigigh i ngrúpa feidhme AD nach bhfuil post bainistíochta acu ar leibhéal an Chinn Aonaid nó os a chionn agus maidir le hoifigigh i ngrúpaí feidhme AST agus AST/SC, is é an tArdrúnaí a fheidhmeoidh iad.
3.   Na cumhachtaí atá tugtha ag Coinníollacha Fostaíochta Seirbhíseach Eile don údarás a bhfuil sé de chumhacht aige conarthaí a thabhairt i gcrích, déanfar iad a fheidhmiú mar a leanas:
—
maidir le gníomhairí sealadacha atá ceaptha i bpost an Leas-Ardrúnaí nó an Stiúrthóra, is é an Biúró a fheidhmeoidh iad, ar thogra ón Ardrúnaí, maidir le cur i bhfeidhm Airteagail 11, 17, 33 agus 48 de Choinníollacha Fostaíochta Seirbhíseach Eile; is é an tUachtarán a fheidhmeoidh iad, ar thogra ón Ardrúnaí, maidir le forálacha eile Choinníollacha Fostaíochta Seirbhíseach Eile;
—
maidir le gníomhairí sealadacha atá ceaptha i bpost an Leas-Stiúrthóra nó an Chinn Aonaid, is é an tUachtarán a fheidhmeoidh iad ar thogra ón Ardrúnaí;
—
maidir le gníomhairí sealadacha i ngrúpa feidhme AD nach bhfuil post bainistíochta acu ar leibhéal an Chinn Aonaid nó os a chionn agus maidir le gníomhairí sealadacha i ngrúpaí feidhme AST agus AST/SC, is é an tArdrúnaí a fheidhmeoidh iad;
—
maidir le comhairleoirí speisialta agus gníomhairí ar conradh, is é an tArdrúnaí a fheidhmeoidh iad.
4.   Is é an tUachtarán a fheidhmeoidh na cumhachtaí atá tugtha don institiúid ag Airteagal 110 de na Rialacháin Foirne d’fhonn na forálacha ginearálta maidir le cur chun feidhme na Rialachán Foirne, agus na rialacha arna nglacadh trí chomhaontú idir na hinstitiúidí, a chur chun feidhme. Maidir leis na forálacha eile de chineál ginearálta, is é an tArdrúnaí a fheidhmeoidh na cumhachtaí sin.
5.   Féadfaidh an Biúró, an tUachtarán agus an tArdrúnaí na cumhachtaí arna dtabhairt dóibh leis an Riail seo a tharmligean.
6.   Sna cinntí maidir le tarmligean arna nglacadh de bhun na míre thuas, sonrófar raon feidhme na gcumhachtaí arna dtarmligean, na teorainneacha agus an tréimhse bhailíochta atá leo, agus luafar cé acu a fhéadfar nó nach bhféadfar iad a fho-tharmligean.
7.   Maidir le hoifigigh a cheapadh i bpoist an Leas-Ardrúnaí, an Stiúrthóra, an Leas-Stiúrthóra, an Chinn Aonaid i gcomhair obair chomhairliúcháin:
—
déanfar an fógra folúntais a fhoilsiú an tráth céanna sna hinstitiúidí Eorpacha go léir;
—
déanfaidh an tArdrúnaí, sula scrúdófar na hiarratais, greille mheastóireachta a tharraingt suas ar bhonn an fhógra folúntais;
—
le linn na hiarratais éagsúla a scrúdú, déanfaidh triúr comhaltaí den Bhiúró cúnamh a thabhairt don Ardrúnaí;
—
déanfaidh an tArdrúnaí, ag deireadh an nós imeachta, togra le haghaidh ceapacháin a chur faoi bhráid an Bhiúró, agus is ar bhonn an togra sin a dhéanfaidh an Biúró cinneadh.
Riail 80
1.   Beidh rúnaíocht ag gach grúpa faoi seach agus beidh sí ag obair faoi cheannas chathaoirleach an ghrúpa lena mbaineann.
2.   Maidir le hAirteagal 38 de na Rialacháin Foirne a chur i bhfeidhm, lena n-áirítear cinntí maidir le forbairt gairme laistigh de ghrúpa, is ar thogra chathaoirleach an ghrúpa lena mbaineann a dhéanfar cumhachtaí an údaráis ceapacháin a fheidhmiú maidir leis na hoifigigh atá tugtha ar iasacht do na grúpaí i gcomhréir leis an dara fleasc d’Airteagal 37(a) de na Rialacháin Foirne.
I gcás ina bhfillfidh oifigeach atá ar iasacht chuig grúpa ar rúnaíocht an Choiste, déanfar é a aicmiú sa ghrád a mbeadh teideal aige air mar oifigeach.
3.   Maidir le cur i bhfeidhm Airteagal 8(3), Airteagal 9 agus Airteagal 10(3) de Choinníollacha Fostaíochta Seirbhíseach Eile, is ar thogra chathaoirleach an ghrúpa lena mbaineann a dhéanfar cumhachtaí an údaráis a bhfuil sé de chumhacht aige conarthaí a thabhairt i gcrích a fheidhmiú maidir le gníomhairí sealadacha atá tugtha ar iasacht do na grúpaí i gcomhréir le hAirteagal 2(c) de Choinníollacha Fostaíochta Seirbhíseach Eile.
Riail 81
1.   Beidh rúnaíocht phríobháideach ag an Uachtarán.
2.   Déanfar foireann na rúnaíochta a fhostú faoin mbuiséad mar fhoireann shealadach agus is é an tUachtarán a fheidhmeoidh cumhachtaí an údaráis a bhfuil sé de chumhacht aige conarthaí a thabhairt i gcrích.
Riail 82
1.   Roimh an 1 Meitheamh gach bliain, déanfaidh an tArdrúnaí na dréachtmheastacháin ar ioncam agus ar chaiteachas an Choiste don bhliain airgeadais ina dhiaidh sin a chur faoi bhráid an Bhiúró. Déanfaidh an Coimisiún um Ghnóthaí Airgeadais agus Buiséadacha an dréacht a scrúdú sula bpléifear é sa Bhiúró agus, más gá, déanfaidh sé barúlacha a thabhairt nó leasuithe a mholadh. Tarraingeoidh an Biúró suas meastacháin ar ioncam agus ar chaiteachas an Choiste. Seolfaidh sé ar aghaidh iad i gcomhréir leis na coinníollacha agus na teorainneacha ama a leagtar síos sa Rialachán Airgeadais is infheidhme maidir le buiséad ginearálta an Aontais.
2.   I gcomhréir le forálacha an Rialacháin Airgeadais is infheidhme maidir le buiséad ginearálta an Aontais, déanfaidh Uachtarán an Choiste an ráiteas ioncaim agus caiteachais a chur chun feidhme nó cuirfidh sé faoi deara go gcuirfear chun feidhme é.
Riail 83
1.   Bunófar coiste iniúchóireachta chun comhairle i gcúrsaí iniúchóireachta a chur ar an Uachtarán agus ar an mBiúró. Beidh an coiste iniúchóireachta iomlán neamhspleách agus a chúraimí á gcomhlíonadh aige i gcomhréir leis an Rialachán Airgeadais is infheidhme maidir le buiséad ginearálta an Aontais, agus, go háirithe, i gcomhréir le cumhachtaí agus feidhmeanna an iniúchóra inmheánaigh.
Déanfaidh an coiste iniúchóireachta, go háirithe, maoirseacht ar na próisis tuairiscithe ina n-iomláine, ar na córais rialaithe inmheánaigh agus ar gach próiseas faireacháin ar leith i dtaca le dlíthe, rialacháin, caighdeáin ghairmiúla agus eitice agus cóid iompair a chomhlíonadh.
2.   Cuirfidh an coiste iniúchóireachta a chuid tuarascálacha faoi bhráid an Uachtaráin agus cuirfidh an tUachtarán ar aghaidh chuig an mBiúró iad gan mhoill.
3.   Déanfar struchtúr, comhdhéanamh, freagrachtaí agus rialacha nós imeachta an choiste iniúchóireachta a shainiú le cinneadh ón mBiúró.
4.   Déanfaidh an Biúró, ar thogra ó na grúpaí, comhaltaí an choiste iniúchóireachta a cheapadh.
Ní fhéadfaidh comhaltaí an choiste iniúchóireachta a bheith ina gcomhaltaí freisin de Bhiúró an Choiste, den Choimisiún um Ghnóthaí Airgeadais agus Buiséadacha ná de Ghrúpa na gCaestóirí.
5.   Glacfaidh an coiste iniúchóireachta a rialacha inmheánacha féin chun comhlíonadh a róil agus a mhisin a áirithiú agus cuirfidh sé a fhreagrachtaí, a chearta agus a oibleagáidí mar a leagtar amach sa Riail seo chun feidhme.
6.   I gcás ina ndéanfar duine eile a chur in ionad comhalta den choiste iniúchóireachta, déanfar de réir an nós imeachta a leagtar síos sa chéad fhomhír de mhír 4 den Riail seo.
Riail 84
Aon chomhfhreagras a chuirfear chuig an gCoiste, díreofar chuig an Uachtarán nó chuig an Ardrúnaí é.
Caibidil VIII
FORÁLACHA GINEARÁLTA
Riail 85
Níl na téarmaí a úsáidtear sna Rialacha Nós Imeachta seo do na hoifigí éagsúla sonrach ó thaobh inscne.
Riail 86
1.   Féadfaidh an Coiste a chinneadh trí thromlach glan dá chomhaltaí gur chóir na Rialacha Nós Imeachta seo a athbhreithniú.
2.   Má chinntear iad a athbhreithniú, bunóidh an Coiste painéal ar a dtabharfar an Painéal um na Rialacha Nós Imeachta. Ceapfaidh an Coiste rapóirtéir ginearálta chun dréacht de na Rialacha Nós Imeachta nua a ullmhú.
3.   Tar éis na Rialacha Nós Imeachta nua a bheith glactha trí thromlach glan, déanfaidh an Tionól téarma oifige an Phainéil um na Rialacha Nós Imeachta a athnuachan ar feadh uastréimhse 60 lá ionas go bhféadfaidh sé, más gá, togra a tharraingt suas chun na Forálacha Cur Chun Feidhme a leasú, agus cuirfear an togra faoi bhráid an Bhiúró agus déanfaidh an Biúró cinneadh tar éis tuairim na ngrúpaí a fháil.
4.   An dáta a thiocfaidh na Rialacha Nós Imeachta nua agus na leasuithe ar na Forálacha Cur Chun Feidhme i bhfeidhm, cinnfear é tráth a ghlacfaidh an Coiste iad.
Riail 87
Tiocfaidh na Rialacha Nós Imeachta seo i bhfeidhm ar dháta a bhfoilsithe in Iris Oifigiúil an Aontais Eorpaigh.
(1)  Leasaíodh na Rialacha sin ina dhiaidh sin, an 27 Feabhra 2003, an 31 Márta 2004, an 5 Iúil 2006, an 12 Márta 2008, an 14 Iúil 2010 agus an 20 Feabhra 2019.
IARSCRÍBHINN
CÓD IOMPAIR DO CHOMHALTAÍ CHOISTE EACNAMAÍOCH AGUS SÓISIALTA NA hEORPA
CUID I
CAIGHDEÁIN AGUS PRIONSABAIL
Airteagal 1
Prionsabail ghinearálta
1.   Beidh feidhm ag an gCód Iompair seo maidir le comhaltaí an Choiste. I bhfianaise an chinnidh a rinne Biúró Choiste Eacnamaíoch agus Sóisialta na hEorpa (CESE) i nDeireadh Fómhair 2020, is é an toradh a bheidh ar athbhreithniú an Chóid seo go ndéanfar na téacsanna ábhartha go léir a leasú, amhail Reacht na gComhaltaí, Rialacha Nós Imeachta CESE agus aon téacs eile de réir mar is iomchuí.
Beidh feidhm aige freisin, mutatis mutandis, maidir le toscairí na gcoimisiún comhairleach, leis na comhaltaí malartacha agus le saineolaithe, amach ó Airteagal 1(2), Airteagal 7(3) agus Airteagal 10 den Chód seo, airteagail nach bhfuil infheidhme ach maidir le comhaltaí an Choiste.
2.   Níl comhaltaí an Choiste faoi cheangal ag aon teagasc sainordaitheach.
Tá siad, chun leas ginearálta an Aontais, neamhspleách ar fad i bhfeidhmiú a bhfeidhmeanna.
3.   Iompróidh na comhaltaí iad féin i gcomhréir leis na Conarthaí agus leis an dlí a thagann astu. Beidh gach caidreamh a bheidh acu le heagraíochtaí nó le grúpaí leasmhara ag luí leis an ngá a neamhspleáchas a chaomhnú.
4.   Beidh de threoir ag na comhaltaí na prionsabail ghinearálta seo a leanas maidir le hiompar agus urramóidh siad na prionsabail sin: an t-ionracas, an trédhearcacht, an dúthracht, an mhacántacht, an chuntasacht agus an urraim do dhaoine eile agus an urraim do chlú an Choiste.
5.   I gcomhréir le hAirteagal 2 agus Airteagal 3 den Chonradh ar an Aontas Eorpach agus le Cairt um Chearta Bunúsacha an Aontais Eorpaigh, áiritheoidh na comhaltaí, i bhfeidhmiú a bhfeidhmeanna, go ndéanfar cearta bunúsacha agus luachanna amhail dínit an duine, an neamh-idirdhealú, an chaoinfhulaingt, an tsaoirse, an dlúthpháirtíocht, prionsabal an smachta reachta agus an comhionannas idir mná agus fir, a chur chun cinn, a chosaint go héifeachtach agus a urramú.
6.   Agus a gcúraimí á gcomhlíonadh acu, gabhfaidh na comhaltaí orthu féin an chomhthoil is fearr is féidir a chothú de mheon na hurraime frithpháirtí.
7.   Le linn dóibh a bhfeidhmeanna a fheidhmiú, is ar mhaithe leis an leas ginearálta amháin a ghníomhóidh na comhaltaí agus staonfaidh siad ó aon sochar airgeadais díreach nó indíreach nó luaíocht eile a fháil, agus ó fhéachaint lena fháil nó lena fáil.
8.   I gcás ina dteipfeadh ar chomhalta, is cuma an d’aon turas nó trí fhaillí é, a oibleagáidí nó a hoibleagáidí a chomhlíonadh nó ina ndéanfadh comhalta aon sochar airgeadais díreach nó indíreach nó luaíocht eile a fháil, nó féachaint lena fháil nó lena fáil, i bhfeidhmiú a bhfeidhmeanna mar chomhaltaí, beidh an comhalta sin faoi réir na mbeart dá bhforáiltear sa Chód seo.
Airteagal 2
Prionsabail maidir le hiompar
1.   Léireoidh iompar na gcomhaltaí urraim fhrithpháirteach agus beidh sé bunaithe ar na luachanna agus ar na prionsabail atá leagtha síos sna Conarthaí, agus go háirithe sa Chairt um Chearta Bunúsacha.
2.   Gabhfaidh na comhaltaí orthu féin go n-urramóidh siad an Coiste, chomh maith le dínit na gcomhaltaí agus na foirne, agus go gcaomhnóidh siad a chlú.
3.   Ní bhainfidh na comhaltaí an bonn de sheoladh réidh ghnó an Choiste agus ní bhainfidh siad an bonn de chothabháil na slándála agus an oird ar áitreabh an Choiste ná d’fheidhmiú a threalaimh.
4.   Ní chuirfidh na comhaltaí as do dhea-ord na seisiún agus staonfaidh siad ó iompar míchuí.
Ní bheidh urlabhra ná iompar atá clúmhillteach, ciníoch, gnéasaíoch nó seineafóibeach ar siúl ag na comhaltaí.
5.   Ní hé a leanfaidh as cur i bhfeidhm na rialach seo go mbainfear, ar shlí eile, de bhríomhaireacht na ndíospóireachtaí ná go mbainfear an bonn de shaoirse cainte na gcomhaltaí.
6.   Tar éis dóibh scor d’oifig a shealbhú, leanfaidh iarchomhaltaí de bheith faoi cheangal ag caighdeáin eitice an ionracais agus na discréide. Ar feadh tréimhse dhá bhliain tar éis dóibh scor d’oifig a shealbhú, ní dhéanfaidh iarchomhaltaí brústocaireacht thar ceann a ngnó féin, gnó fostóra nó gnó cliaint ar chomhaltaí ná ar bhaill foirne i dtaca le hábhair a bhfuil poist thábhachtacha acu, nó a bhfuil tuarascálacha á ndréachtú acu, maidir leo.
Airteagal 3
Faisnéis a nochtadh
1.   Staonfaidh na comhaltaí ó aon nochtadh neamhúdaraithe a dhéanamh ar fhaisnéis íogair arna sainiú amhlaidh, arna fáil le linn dóibh a bhfeidhmeanna a fheidhmiú, mura rud é go bhfuil an fhaisnéis sin foilsithe cheana féin nó go bhfuil rochtain ag an bpobal uirthi.
2.   Beidh siad faoi cheangal ag an oibleagáid sin tar éis dóibh an Coiste a fhágáil.
Airteagal 4
Iompar cuí
1.   Agus a bhfeidhmeanna á bhfeidhmiú acu, déanfaidh na comhaltaí iad féin a iompar i gcomhréir leis na rialacha agus leis na hoibleagáidí atá leagtha síos sa Chód Iompair seo, le dínit agus le hurraim agus gan dochar ná idirdhealú.
2.   Déanfaidh na comhaltaí iad féin a iompar ar bhealach gairmiúil agus staonfaidh siad, ina gcaidreamh leis na comhaltaí eile agus leis an bhfoireann, ó iompar atá maslach nó tarcaisneach, ó urlabhra atá gránna nó idirdhealaitheach nó ó aon ghníomhaíochtaí eile atá mí-eiticiúil, dímheasúil nó neamhdhleathach.
3.   Maidir leis an reachtaíocht atá i bhfeidhm, maidir le rialacha inmheánacha an Choiste nó maidir leis an gCód seo, ní dhéanfaidh na comhaltaí comhaltaí eile ná an fhoireann a ghríosú nó a spreagadh chun na rialacha sin a shárú, dul timpeall orthu nó neamhaird a dhéanamh díobh, ná ní ghlacfaidh siad le hiompar den sórt sin ón bhfoireann a bhfuil siad freagrach aisti.
4.   Agus é mar aidhm acu go bhfeidhmeoidh an Coiste go héifeachtach, déanfaidh na comhaltaí a ndícheall lena áirithiú, agus discréid iomchuí á feidhmiú acu, go ndéileálfar go pras, go cothrom agus go héifeachtach le haon easaontú nó coimhlint lena mbeidh baint ag comhaltaí eile nó ag an bhfoireann a bhfuil siad freagrach aisti.
Airteagal 5
Cosc ar chiapadh
1.   Staonfaidh na comhaltaí ó aon chineál ciaptha shíceolaíoch nó gnéaschiaptha (1).
2.   I gcás inar gá, comhoibreoidh na comhaltaí go pras agus go hiomlán leis na nósanna imeachta atá i bhfeidhm chun cásanna coimhlinte nó ciaptha (síceolaíoch, fisiceach nó gnéasach) a láimhseáil, lena n-áirítear freagra a thabhairt go pras ar aon líomhaintí maidir le ciapadh.
3.   Déanfar comhaltaí a spreagadh chun páirt a ghlacadh i sainoiliúint arna heagrú dóibh chun coinbhleacht agus ciapadh a chosc san áit oibre agus chun aon mhí-iompar nó iompar a bheadh contrártha do luachanna Eorpacha a chosc agus déanfar oiliúint den chineál sin a thairiscint dóibh.
Airteagal 6
Ionracas agus trédhearcacht airgeadais
1.   Beidh na comhaltaí i dteideal liúntais a fháil de réir mar a chinnfidh an Chomhairle, ach ní ghlacfaidh siad aon luach saothair ón gCoiste.
2.   I gcás misin nó gníomhaíochtaí a dhéanfaidh tríú páirtí a aisíoc i bpáirt nó ina n-iomláine, ní fhéadfaidh an Coiste an dara haisíocaíocht a thabhairt.
Má dhéanann tríú páirtí misean nó gníomhaíocht a aisíoc i bpáirt, ina iomláine nó ina hiomláine tar éis aisíocaíocht a bheith tugtha cheana ag an gCoiste, cuirfidh an comhalta an Ardrúnaíocht ar an eolas go pras agus tabharfaidh sé nó sí an aisíocaíocht ar ais don Choiste, a fhad leis an méid a fuarthas ón tríú páirtí.
3.   Agus a bhfeidhmeanna á bhfeidhmiú acu, staonfaidh na comhaltaí ó aon bhronntanais nó sochair ar mó a luach ná EUR 150 a ghlacadh.
Más rud é, i gcomhréir leis an úsáid taidhleoireachta agus chúirtéise, go bhfaigheann siad bronntanais ar mó a luach ná an méid sin, tabharfaidh siad ar láimh don Ardrúnaíocht iad le linn dóibh a bheith i láthair ag an gcéad chruinniú eile den Choiste a bheidh ann tar éis dóibh iad a fháil.
Déanfaidh an tUachtarán cinneadh i dtaobh an mbeidh na bronntanais sin, chomh maith le bronntanais den luach céanna a thugtar go díreach dó nó di, ina maoin de chuid an Choiste nó an dtabharfar iad do chumann carthanachta oiriúnach.
Déanfaidh an Ardrúnaíocht clár bronntanas a choimeád ina mbeidh bronntanais ar mó a luach ná EUR 150 agus, arna iarraidh sin, cuirfear an clár ar fáil don phobal.
4.   Comhlíonfaidh na comhaltaí rialacha airgeadais uile an Choiste is infheidhme maidir leo.
Airteagal 7
Dearbhú maidir le leasanna airgeadais
1.   Déanfaidh na comhaltaí, i gcomhréir le prionsabal na trédhearcachta, dearbhú maidir le leasanna airgeadais a sheoladh chuig an Uachtarán tar éis dóibh dul i mbun a gcuid dualgas.
Déanfar na dearbhuithe a thíolacadh an athuair ar bhonn bliantúil an 1 Eanáir, agus i gcás ina dtiocfaidh athrú ar an bhfaisnéis atá le dearbhú le linn téarma oifige comhalta, tíolacfar dearbhú nua a luaithe is féidir agus laistigh de dhá mhí ón athrú atá i gceist ar a dhéanaí.
2.   Beidh an fhaisnéis dá dtagraítear in Airteagal 5a de Reacht na gComhaltaí liostaithe sa dearbhú maidir le leasanna airgeadais.
3.   Ní fhéadfar comhaltaí an Choiste a thoghadh mar shealbhóirí oifige de chuid an Choiste ná de chuid ceann dá chomhlachtaí, ná ní fhéadfar iad a cheapadh mar rapóirtéir, ná ní fhéadfaidh siad páirt a ghlacadh i misin nó i ngníomhaíochtaí mura mbeidh a ndearbhú leasanna airgeadais curtha isteach nó tugtha cothrom le dáta acu.
4.   Ní bheidh toscairí na gcoimisiún comhairleach, na comhaltaí malartacha ná na saineolaithe i dteideal aon liúntais a fháil ón gCoiste sula ndéanfaidh siad a ndearbhú leasanna airgeadais a chur isteach nó a thabhairt cothrom le dáta.
5.   Má fhaigheann an tUachtarán faisnéis a fhágann go gcreideann sé nó sí go bhfuil dearbhú leasanna airgeadais a thug comhalta áirithe mícheart go mór nó as dáta, nó go bhféadfadh sé gur neamhréireacht le hoibleagáidí na gcomhaltaí mar atá leagtha síos sa Chód Iompair seo iad an toradh a bheadh air le réasún, féadfaidh an tUachtarán dul i gcomhairle leis an gCoiste Eitice.
I gcás inarb iomchuí, iarrfaidh an tUachtarán ar an gcomhalta a dhearbhú nó a dearbhú a cheartú laistigh de 10 lá.
6.   Tráth nach luaithe ná 14 lá tar éis don Bhiúró tuairim an Choiste Eitice a fháil i scríbhinn, éistfidh an Biúró leis an gcomhalta lena mbaineann agus beidh cúnamh ag an gcomhalta, más toil leis nó léi sin, ó dhuine eile agus féadfaidh an Biúró cinneadh a ghlacadh lena gcuirfear mír 3 nó mír 4 i bhfeidhm, de réir mar is infheidhme, maidir le comhaltaí nach gcomhlíonann iarraidh ar cheartúchán ón Uachtarán.
Sula nglacfaidh an Biúró an cinneadh, cinneadh a bheidh ina chinneadh réasúnaithe, tabharfaidh sé éisteacht ó bhéal nó i scríbhinn don chomhalta lena mbaineann.
Airteagal 8
Coinbhleachtaí leasa
1.   Seachnóidh na comhaltaí aon chás a d’fhéadfadh a bheith ina chúis le coinbhleacht leasa nó a d’fhéadfaí a thuiscint go hoibiachtúil mar choinbhleacht leasa.
2.   Is ann do choinbhleacht leasa i gcás ina bhfuil leas pearsanta ag comhalta a d’fhéadfadh teacht salach ar leasanna an Aontais nó a d’fhéadfadh tionchar míchuí a imirt ar fheidhmiú a fheidhmeanna nó a feidhmeanna mar chomhalta.
Ní ann do choinbhleacht leasa i gcás nach dtairbhíonn comhalta ach amháin mar dhuine den phobal i gcoitinne nó d’aicme leathan daoine.
3.   Chun críocha mhír 2, tagann coinbhleacht leasa chun cinn i gcás ina bhféadfadh leas pearsanta tionchar a imirt ar fheidhmiú neamhspleách feidhmeanna comhalta. I measc na leasanna pearsanta sin tá aon sochar nó buntáiste féideartha do na comhaltaí féin, dá gcéilí, dá bpáirtithe nó do bhaill dá ndlúth-theaghlach.
4.   I gcásanna débhrí, féadfaidh an comhalta comhairle faoi rún a iarraidh ar an gCoiste Eitice, faoi Airteagal 9(2)(a).
5.   Maidir le haon chomhalta ar dóigh leis nó léi go bhfuil sé nó sí i gcoinbhleacht leasa, nó atá i gcás a d’fhéadfaí a thuiscint amhlaidh go hoibiachtúil, déanfaidh an comhalta sin na bearta is gá láithreach chun aghaidh a thabhairt ar an gcoinbhleacht nó ar an gcás sin, i gcomhréir le prionsabail agus forálacha an Chóid seo.
Mura bhfuil an comhalta in ann an choinbhleacht leasa, nó an cás a d’fhéadfaí a thuiscint mar choinbhleacht leasa, a réiteach, scoirfidh sé nó sí de gach beart a bhaineann leis an ábhar sin agus cuirfidh sé nó sí an méid sin in iúl i scríbhinn don Uachtarán.
6.   Cinnfidh an tUachtarán, tar éis dul i gcomhairle leis an gCoiste Eitice, an gcuirfidh an comhalta deireadh críochnaitheach le gach beart a bhaineann leis an ábhar.
7.   Comhaltaí nach gcomhlíonann a n-oibleagáidí coinbhleacht leasa, nó cás a d’fhéadfaí a thuiscint go hoibiachtúil mar choinbhleacht leasa, a nochtadh nó a thabhairt le fios, nach dtugann aghaidh uirthi nó air nó nach gcuireann deireadh le gach beart a bhaineann leis an ábhar toisc nach bhfuil sé nó sí in ann í nó é a réiteach, d’fhéadfadh na comhaltaí sin a bheith faoi réir bhearta an Chóid seo.
CUID II
AN COISTE EITICE
Airteagal 9
An Coiste Eitice
1.   Bunaítear Coiste Eitice leis seo.
2.   Is iad seo a leanas feidhmeanna an Choiste Eitice:
(a)
Féadfaidh na comhaltaí dul i gcomhairle leis an gCoiste Eitice i dtaobh aon ábhar a bhaineann leis an gCód seo; ar an gcaoi chéanna, féadfaidh an Coiste Eitice comhairle a lorg ó Sheirbhís Dlí an Choiste. Arna iarraidh sin ag comhalta, tabharfaidh an Coiste Eitice treoir dó nó di, ar treoir í a bheidh faoi rún agus a bheidh tugtha laistigh de 30 lá féilire, maidir le léirmhíniú agus le cur chun feidhme fhorálacha an Chóid seo.
(b)
Tar éis gearán a bheith curtha isteach i gcomhréir le hAirteagal 11(1), déanfaidh an Coiste Eitice measúnú freisin ar sháruithe líomhnaithe ar chaighdeáin eitice atá leagtha síos sa Chód seo agus cuirfidh sé comhairle ar an Uachtarán maidir leis na bearta a d’fhéadfaí a dhéanamh.
(c)
Cuirfidh an Coiste Eitice comhairle ar an Uachtarán agus ar an mBiúró, arna iarraidh sin dó nó di, maidir le léirmhíniú agus le cur chun feidhme fhorálacha an Chóid seo.
3.   Féadfaidh an Coiste Eitice comhairle a lorg ó shaineolaithe, tar éis dul i gcomhairle leis an Uachtarán, ach amháin má tá sé nó sí i gcoinbhleacht leasa.
4.   Foilseoidh an Coiste Eitice tuarascáil bhliantúil maidir lena chuid oibre agus beidh an tuarascáil sin curtha go cuí i ndíth ainm.
5.   Déanfaidh an Coiste Eitice a rialacha nós imeachta féin a mholadh agus beidh na rialacha sin le glacadh ag an mBiúró.
Airteagal 10
Comhaltaí an Choiste Eitice
1.   Ar thogra ón mBiúró, déanfaidh an Tionól seisear comhaltaí den Choiste, fear agus bean as gach ceann de na trí ghrúpa, a thoghadh do gach tréimhse dhá bhliain go leith mar lánchomhaltaí den Choiste Eitice.
2.   Ar thogra ón mBiúró, déanfaidh an Tionól seisear comhaltaí den Choiste, fear agus bean as gach ceann de na trí ghrúpa, a cheapadh ar feadh na tréimhse céanna mar chomhaltaí cúltaca den Choiste Eitice. Glacfaidh comhalta cúltaca ionad lánchomhalta in obair an Choiste Eitice más rud é nach féidir le lánchomhalta freastal ar chruinnithe an Choiste nó má tá baint aige nó aici le cás coinbhleachta leasa.
3.   Is féidir sainordú lánchomhaltaí agus chomhaltaí cúltaca an Choiste Eitice a athnuachan.
4.   Ní ceadmhach do comhalta den Choiste Eitice a bheith ina chomhalta nó ina comhalta freisin de na comhlachtaí seo a leanas:
—
Biúró an Choiste;
—
an Coiste Iniúchóireachta;
—
Grúpa na gCaestóirí.
5.   Feidhmeoidh gach grúpa den Choiste Eitice mar chathaoirleach ar feadh dhá bhliain go leith ar bhonn uainíochta idir na trí ghrúpa.
I gcás comhionannas vótaí, is ag an gcathaoirleach a bheidh an vóta réitigh.
6.   Aon chomhalta den Choiste Eitice a fheiceann, i gcás nós imeachta áirithe, go bhfuil sé nó sí i gcoinbhleacht leasa nó go bhfuil baint aige nó aici le cás a d’fhéadfadh tríú páirtí a thuiscint go hoibiachtúil mar choinbhleacht leasa, déanfaidh an comhalta sin é nó í féin a scaoileadh ó pháirt a ghlacadh sa nós imeachta sin.
Más rud é, le linn nós imeachta, go ndéanann comhalta den Choiste Eitice amhras a tharraingt ar chomhalta eile den Choiste Eitice, féadfar diúltú do rannpháirt an chomhalta sin sa nós imeachta trí vóta tromlaigh den Choiste Eitice.
Ní bheidh an comhalta a bhfuil amhras tarraingthe air nó uirthi i láthair nuair a chaithfear an vóta sin.
7.   I gcás ina bhfuil sárú ar na caighdeáin eitice curtha i leith lánchomhalta nó comhalta cúltaca den Choiste Eitice, staonfaidh an comhalta lena mbaineann ó pháirt a ghlacadh sna himeachtaí maidir leis an sárú líomhnaithe agus cuirfear comhalta cúltaca ina ionad nó ina hionad láithreach.
Más rud é, ag deireadh an nós imeachta, go gcinneann an tUachtarán go bhfuil caighdeáin eitice sáraithe ag an gcomhalta lena mbaineann agus gur pionós eile seachas rabhadh i scríbhinn an pionós a ghlacfar, scoirfidh an comhalta sin dá chúraimí nó dá cúraimí mar lánchomhalta nó mar chomhalta cúltaca den Choiste Eitice.
I gcás den sórt sin, ceapfaidh an tUachtarán comhalta ionaid don tréimhse a bheidh fágtha den sainordú dhá bhliain go leith. Daingneoidh an Tionól an ceapachán ag an gcéad seisiún eile a bheidh ann ina dhiaidh sin.
8.   Tá dualgas rúndachta ar chomhaltaí an Choiste Eitice.
9.   Tabharfar oiliúint éigeantach iomchuí do chomhaltaí an Choiste Eitice ag tús a sainordaithe.
CUID III –
NÓS IMEACHTA I gCÁS SÁRUITHE LÍOMHNAITHE AR CHAIGHDEÁIN EITICE
Airteagal 11
An nós imeachta a thionscnamh
1.   Is féidir le haon duine, comhalta nó fostaí, gearán a chur faoi bhráid an Choiste Eitice maidir le hiompar comhalta.
Líomhaintí a dhéanfar, beidh fianaise leordhóthanach prima facie ag dul leo chun údar maith a thabhairt le himscrúdú a thionscnamh.
2.   Cuirfidh an Coiste Eitice Uachtarán an Choiste ar an eolas go bhfuarthas an gearán, ach amháin i gcás ina mbeidh an tUachtarán féin ina ábhar nó ina hábhar don ghearán sin.
3.   Déanfaidh an tUachtarán aon fhaisnéis nó aon fhianaise a bhaineann le comhaltaí agus a tharraingíonn a aird nó a haird, agus ar gá a chur faoi bhráid OLAF faoi na socruithe riaracháin arna síniú leis an oifig sin, a chur faoi bhráid OLAF gan mhoill.
4.   Beidh na cearta rúndachta, na cearta cosanta, an toirmeasc ar fhrithbheart agus na bearta tacaíochta dá bhforáiltear i ndlí an Aontais Eorpaigh, lena n-áirítear Rialacháin Foirne Oifigigh an Aontais Eorpaigh agus Coinníollacha Fostaíochta Sheirbhísigh eile an Aontais Eorpaigh (2), an dlí náisiúnta agus rialacha inmheánacha CESE, de réir mar is infheidhme, ag sceithirí a aithnítear amhlaidh.
Airteagal 12
Imscrúdú
1.   Gan dochar d’Airteagal 17, i gcás ina measann an Coiste Eitice go bhfuil cúis ann lena cheapadh go bhféadfadh sé go bhfuil na caighdeáin eitice atá leagtha amach sa Chód sáraithe ag comhalta, tionscnóidh an Coiste Eitice imscrúdú. Cuirfidh an Coiste Eitice in iúl go pras don Uachtarán agus don chomhalta lena mbaineann gur tionscnaíodh imscrúdú, ar an gcoinníoll nach ndéanfaidh sé sin dochar don imscrúdú ná d’aon fhianaise a d’fhéadfadh a bheith ann.
2.   Scrúdóidh an Coiste Eitice imthosca an tsáraithe líomhnaithe agus tabharfaidh sé éisteacht ó bhéal nó i scríbhinn don chomhalta lena mbaineann.
Féadfaidh an comhalta lena mbaineann cúnamh a fháil ó dhlíodóir nó ó dhuine dá rogha féin.
3.   Beidh cumhachtaí imscrúdúcháin ag an gCoiste Eitice agus déanfaidh sé aon fhinnéithe (comhaltaí, baill foirne nó tríú páirtithe) a ghairm má mheasann sé gur riachtanach nó úsáideach éisteacht a thabhairt dóibh faoi chuimsiú an imscrúdaithe.
Déanfar gach fianaise atá ann, lena n-áirítear comhfhreagras, a chur ar fáil don Choiste Eitice agus gheobhaidh sé gach faisnéis a mheasfaidh sé a bheith riachtanach nó úsáideach.
4.   Comhoibreoidh na comhaltaí agus iarchomhaltaí go pras agus go hiomlán leis an gCoiste Eitice tríd an bhfaisnéis bhreise ábhartha go léir is gá a thabhairt.
Ní dhéanfaidh na comhaltaí brústocaireacht ar an gCoiste Eitice, ar an Uachtarán ná ar an mBiúró ar bhealach a rachadh i gcion ar a mbreithniú ar an ábhar.
5.   Ar bhonn a chonclúidí, déanfaidh an Coiste Eitice tuarascáil réasúnaithe a chur faoi bhráid an Uachtaráin ina mbeidh moltaí maidir le cinneadh a d’fhéadfaí a dhéanamh agus féadfar pionóis a lua sa tuarascáil nuair is iomchuí. An tráth céanna, cuirfear an tuarascáil chuig an gcomhalta lena mbaineann.
Airteagal 13
Cinneadh réasúnaithe
1.   Glacfaidh an tUachtarán cinneadh réasúnaithe ar bhonn thuarascáil an Choiste Eitice, tar éis dó nó di fógra a thabhairt don chomhalta lena mbaineann faoin bhfianaise go léir atá sa chomhad agus faoi mholtaí an Choiste Eitice, agus tar éis dó nó di éisteacht ó bhéal nó i scríbhinn a thabhairt don chomhalta lena mbaineann, i dteannta chomhairleoir dlí an chomhalta má iarrann an comhalta amhlaidh.
2.   Sa chinneadh réasúnaithe, féadfaidh an tUachtarán:
(a)
a chinneadh nach gcuirfear aon chúis in aghaidh an chomhalta; nó
(b)
má chinneann an tUachtarán gur sháraigh an comhalta lena mbaineann na caighdeáin eitice atá leagtha síos sa Chód seo, cinneadh a ghlacadh lena bhforchuirfear pionós de bhun Airteagal 14.
3.   Cuirfidh an tUachtarán an cinneadh réasúnaithe in iúl go pras don chomhalta lena mbaineann.
4.   I gcás sárú ar chaighdeáin eitice a bheith curtha i leith Uachtarán an Choiste, ní ghlacfaidh sé nó sí páirt sna himeachtaí agus cuirfear an Leas-Uachtarán a dhéanann cathaoirleacht ar an gCoimisiún um Ghnóthaí Airgeadais agus Buiséadacha ina ionad nó ina hionad, agus glacfaidh an té sin chuige nó chuici feidhmeanna an Uachtaráin maidir leis an nós imeachta sonrach sin.
Airteagal 14
Pionóis
1.   Agus measúnú á dhéanamh ar an iompar a tugadh faoi deara, beidh déine na bpionós arna bhforchur comhréireach le tromchúis an mhí-iompair agus le post an chomhalta san ordlathas.
Chun tromchúis an mhí-iompair agus an pionós atá le forchur a chinneadh, cuirfear san áireamh an méid seo a leanas go háirithe:
(a)
cineál an mhí-iompair agus na himthosca inar tharla sé;
(b)
a mhéid a dhéanann an mí-iompar dochar do shláine coirp agus/nó d’ionracas na gcomhaltaí agus/nó na foirne, do chlú agus/nó do leasanna an Choiste nó an Aontais Eorpaigh;
(c)
a mhéid a bhaineann bearta a rinneadh d’aon turas nó trí fhaillí leis an mí-iompar, agus leibhéal na freagrachta atá ar an gcomhalta san ordlathas;
(d)
leibhéal dhualgais agus fhreagrachtaí an chomhalta, agus áit an chomhalta san ordlathas i comparáid le híospartaigh an mhí-iompair;
(e)
leibhéal an damáiste a rinneadh do shláine coirp nó d’ionracas an íospartaigh nó na n-íospartach; agus
(f)
má tá beart nó iompar leanúnach i gceist leis an mí-iompar.
2.   De réir thromchúis mhí-iompar an chomhalta, d’fhéadfaí ceann amháin nó níos mó de na bearta seo a leanas a fhorchur mar phionós:
(a)
rabhadh i scríbhinn (a fhéadfar a phoibliú);
(b)
iomardú (a fhéadfar a phoibliú);
(c)
an teideal chuig an liúntas cothaithe laethúil a fhorghéilleadh go sealadach ar feadh tréimhse idir dhá lá agus 30 lá cruinnithe, de réir thromchúis an mhí-iompair;
(d)
gan dochar don cheart chun vótáil sa suí iomlánach, rannpháirt an chomhalta i ngníomhaíochtaí uile CESE nó a chomhlachtaí, nó i gcuid díobh, i misin nó i ngníomhaíochtaí a chur ar fionraí go sealadach ar feadh tréimhse idir dhá lá agus 30 lá cruinnithe;
(e)
toirmeasc ar ionadaíocht a dhéanamh thar ceann CESE ar aon fhóram náisiúnta, idirinstitiúideach nó idirnáisiúnta ar feadh tréimhse nach faide ná bliain amháin;
(f)
i gcás sárú ar rúndacht, teorannú ar na cearta chun rochtain a fháil ar fhaisnéis rúnda nó ar fhaisnéis rúnaicmithe ar feadh tréimhse nach faide ná bliain amháin.
3.   Ina theannta sin, féadfaidh an tUachtarán, i gcomhréir leis an nós imeachta atá leagtha síos in Airteagal 16, togra a chur faoi bhráid an Bhiúró maidir leis na nithe seo a leanas:
(g)
an comhalta a fhionraí go sealadach ó cheann amháin nó níos mó de na hoifigí a shealbhaíonn an comhalta sin sa Choiste, ar feadh tréimhse nach faide ná bliain amháin;
(h)
an comhalta a chur as ceann amháin nó níos mó de na hoifigí a shealbhaíonn an comhalta sin sa Choiste; nó
(i)
a iarraidh ar an gComhairle an comhalta den Choiste a chur as oifig.
4.   Féadfar tréimhse ama na mbeart atá leagtha síos i mír 2 agus mír 3, pointí (c) go (f) agus (g) den Airteagal seo, a dhúbailt i gcás sáruithe a dhéantar arís agus arís eile, nó má dhiúltaíonn an comhalta ceann de na bearta coimhdeacha atá leagtha síos i mír 5 a chomhlíonadh.
5.   Le cois na bpionós atá leagtha síos i mír 2 agus mír 3, féadfar na bearta coimhdeacha seo a leanas a chur i bhfeidhm:
i.
a cheangal ar an gcomhalta beart a dhéanamh chun a phost nó a post a thabhairt chun rialtachta;
ii.
a cheangal ar an gcomhalta leithscéal pearsanta a thabhairt (go príobháideach, do dhuine ar leith, nó go poiblí, sa suí iomlánach);
iii.
a cheangal ar an gcomhalta aon damáiste a rinneadh a leigheas.
Airteagal 15
Nós imeachta maidir le hachomharc inmheánach
1.   Féadfaidh an comhalta lena mbaineann achomharc inmheánach a thaisceadh leis an mBiúró laistigh de dhá sheachtain ón tráth a bheidh an fógra i dtaobh an phionóis arna fhorchur ag an Uachtarán tugtha de bhun Airteagal 14(2), (4) agus (5).
Beidh sé d’éifeacht láithreach leis an achomharc sin go gcuirfear cur i bhfeidhm an phionóis ar fionraí.
2.   Sula nglacfaidh an Biúró an cinneadh, tabharfaidh sé éisteacht ó bhéal nó i scríbhinn don chomhalta lena mbaineann.
Féadfaidh an Biúró, tráth nach déanaí ná ceithre seachtaine tar éis thaisceadh an achomhairc nó, mura dtagann sé le chéile sa tréimhse sin, ag a chéad chruinniú eile, an pionós a forchuireadh a neamhniú, a dhaingniú nó a mhodhnú.
3.   De bhun Airteagal 263 den Chonradh ar Fheidhmiú an Aontais Eorpaigh, féadfaidh an comhalta lena mbaineann caingean le haghaidh neamhniú a thabhairt os comhair Chúirt Bhreithiúnais an Aontais Eorpaigh laistigh de dhá mhí tar éis fógra a fháil faoin gcinneadh críochnaitheach nó laistigh de dhá mhí ón dáta ar cheart don Bhiúró a chinneadh a dhéanamh.
Airteagal 16
Luathfhoirceannadh oifige
1.   I gcomhréir lena chinneadh nó lena cinneadh réasúnaithe, féadfaidh an tUachtarán togra a chur faoi bhráid an Bhiúró de bhun Airteagal 14(3).
2.   Féadfaidh an Biúró, ag gníomhú dó trí thromlach dhá thrian de na vótaí arna gcaitheamh, a mholadh don Tionól téarma oifige an Uachtaráin, nó téarma oifige Leas-Uachtaráin, cathaoirligh grúpa, comhalta den Bhiúró, caestóra, cathaoirligh nó leaschathaoirligh rannóige nó aon sealbhóra oifige eile a toghadh laistigh den Choiste a chur ar fionraí nó deireadh a chur leis i gcás ina measann sé go raibh an comhalta i dtrácht ciontach i mí-iompar tromchúiseach.
Féadfaidh an Biúró, ar bhonn eisceachtúil, a mholadh don Tionól an comhalta a dhíbirt as an gCoiste.
Tabharfaidh an Biúró éisteacht ó bhéal nó i scríbhinn don chomhalta lena mbaineann sula gcuirfidh sé togra os comhair an Tionóil de bhun an Airteagail seo.
3.   Déanfaidh an Tionól cinneadh maidir leis an togra trí thromlach dhá thrian de na vótaí arna gcaitheamh, rud is ionann agus tromlach de na comhaltaí a chomhdhéanann é.
Sula nglacfar an cinneadh, éistfidh an Tionól le tuarascáil réasúnaithe Uachtarán an Choiste agus, ina dhiaidh sin, leis an gcomhalta lena mbaineann, ó bhéal nó i scríbhinn.
Má ghlactar cinneadh díbeartha, cuirfear fógra ina leith chuig an gComhairle ionas go dtionscnóidh sí an nós imeachta chun comhalta nua a cheapadh.
4.   De bhun Airteagal 263 den Chonradh ar Fheidhmiú an Aontais Eorpaigh, féadfaidh an comhalta lena mbaineann caingean le haghaidh neamhniú a thabhairt os comhair Chúirt Bhreithiúnais an Aontais Eorpaigh laistigh de dhá mhí tar éis cinneadh an Tionóil a bheith curtha in iúl dó nó di.
CUID IV
FORÁLACHA CRÍOCHNAITHEACHA
Airteagal 17
Imscrúduithe arna ndéanamh ag an Oifig Eorpach Frith-Chalaoise (OLAF)
1.   Beidh feidhm ag na rialacha coiteanna atá leagtha síos sa Chomhaontú Idirinstitiúideach (3) maidir le himscrúduithe inmheánacha arna ndéanamh ag an Oifig Eorpach Frith-Chalaoise (OLAF), rialacha ina bhfuil na bearta is gá chun dea-fheidhmiú imscrúduithe arna ndéanamh ag OLAF a éascú.
2.   I gcás ina bhfuil an Coiste ar an eolas faoi chásanna calaoise nó éillithe, nó faoi aon ghníomhaíochtaí neamhdhleathacha eile, a d’fhéadfadh a bheith ann agus a dhéanfadh dochar do leasanna an Aontais Eorpaigh agus nach bhfuil cinneadh déanta fós ag OLAF maidir le himscrúdú a thionscnamh nó gan a thionscnamh ina leith, ní thionscnóidh an Coiste Eitice imscrúdú i leith na bhfíoras céanna, mura gcomhaontaítear a mhalairt i gcomhar le OLAF.
Cuirfidh sé aon nós imeachta a bhaineann leis an gcás ar fionraí agus seachnófar aon ghníomhaíochtaí a d’fhéadfadh fianaise a d’fhéadfadh a bheith ann agus imscrúdú OLAF a chur i mbaol.
Airteagal 18
An Cód a chur i bhfeidhm
Beidh an tUachtarán freagrach as an gCód seo a chur i bhfeidhm i gceart agus ina iomláine.
Faoi chuimsiú chur i bhfeidhm an Chóid seo, féadfaidh an tUachtarán, aon uair a thograíonn sé nó sí, ceist a chur faoi bhráid an Choiste Eitice chun comhairle a fháil maidir le hábhar ar bith.
(1)  CEE/CEFA an Chomhairle: Rialachán Uimh. 31 (CEE), Uimh. 11 (CEFA), lena leagtar síos Rialacháin Foirne na nOifigeach agus Coinníollacha Fostaíochta Sheirbhísigh Eile Chomhphobal Eacnamaíochta na hEorpa agus an Chomhphobail Eorpaigh do Fhuinneamh Adamhach (IO P 45, 14.6.1962, lch. 1385),https://eur-lex.europa.eu/legal-content/EN/TXT/PDF/?uri=CELEX:01962R0031-20200101&qid=1608019328072&from=EN.
(2)  Rialachán (CEE, Euratom, CEGC) Uimh. 259/68 ón gComhairle an 29 Feabhra 1968,https://eur-lex.europa.eu/legal-content/EN/TXT/?uri=CELEX:31968R0259.
(3)  Socruithe riaracháin idir Coiste Eacnamaíoch agus Sóisialta na hEorpa agus an Oifig Eorpach Frith-Chalaoise an 13 Eanáir 2016.

Summary:
Coiste Eacnamaíoch agus Sóisialta na hEorpa (CESE)
Coiste Eacnamaíoch agus Sóisialta na hEorpa (CESE)
 
ACHOIMRE AR:
Rialacha Nós Imeachta Choiste Eacnamaíoch agus Sóisialta na hEorpa — Eanáir 2021
Airteagal 300 den Chonradh ar Fheidhmiú an Aontais Eorpaigh (CFAE) — comhlachtaí comhairleacha an Aontais
Airteagal 301 CFAE (sean–Airteagal 258 CCE) — Coiste Eacnamaíoch agus Sóisialta na hEorpa
Airteagal 302 (sean–Airteagal 259 CCE) — Coiste Eacnamaíoch agus Sóisialta na hEorpa
Airteagal 303 (sean–Airteagal 260 CCE) — Coiste Eacnamaíoch agus Sóisialta na hEorpa
Airteagal 304 (sean–Airteagal 262 CCE) — Coiste Eacnamaíoch agus Sóisialta na hEorpa
Airteagal 13 den Chonradh ar an Aontas Eorpach (CAE) — Forálacha maidir leis na hinstitiúidí
CAD IS AIDHM LEIS NA HAIRTEAGAIL AGUS LEIS NA RIALACHA NÓS IMEACHTA?
Luaitear in Airteagal 300 den CFAE go gcabhraíonn Coiste Eacnamaíoch agus Sóisialta na hEorpa (CESE) le Parlaimint na hEorpa, leis an gComhairle agus leis an gCoimisiún, ag gníomhú i gcáil chomhairleach. Tá ionadaithe ar CESE ó eagraíochtaí fostóirí, ó fhostaithe agus ó pháirtithe eile a dhéanann ionadaíocht don tsochaí shibhialta, go háirithe i réimsí socheacnamaíocha, cathartha, gairmiúla agus cultúrtha. Níl baill CESE faoi cheangal ag aon treoracha éigeantacha agus tá siad go hiomlán neamhspleách i gcomhlíonadh a ndualgas, ar mhaithe le leas ginearálta an Aontais. Leagtar amach in Airteagal 301 den CFAE an líon uasta comhaltaí den CESE. Luaitear ann go nglacann an Chomhairle d’aon toil cinneadh lena socraítear comhdhéanamh CESE agus go gcinneann sí liúntais a comhaltaí. Leagtar amach in Airteagal 302 den CFAE fad cheapachán chomhaltaí CESE (inathnuaite) agus an próiseas ceapacháin, a dhéanann an Chomhairle tar éis dul i gcomhairle leis an gCoimisiún. In Airteagal 303 den CFAE luaitear go dtoghfaidh CESE a uachtarán agus go nglacfaidh sé a rialacha nós imeachta. Luaitear in Airteagal 304 den CFAE gur féidir le Parlaimint na hEorpa, leis an gComhairle nó leis an gCoimisiún Eorpach dul i gcomhairle le CESE nuair a fhoráiltear ina leith sin sna conarthaí agus i ngach cás a mheasann siad iomchuí. Féadfaidh sé tuairimí féintionscnaimh a eisiúint freisin aon uair a mheasann siad go bhfuil gníomh den sórt sin iomchuí. Cuirtear tuairimí CESE ar aghaidh chuig an bParlaimint, chuig an gComhairle agus chuig an gCoimisiún. In Airteagal 13 den CAE liostaítear institiúidí an Aontais agus luaitear ann go bhfaigheann an Pharlaimint, an Chomhairle agus an Coimisiún cúnamh ón CESE agus ó Choiste Eorpach na Réigiún, ag gníomhú i gcáil chomhairleach. Leagtar amach i rialacha nós imeachta CESE conas a oibríonn agus a eagraíonn an comhlacht é féin. Glacann tionól CESE iad le tromlach glan.
PRÍOMHPHOINTÍ
Códaítear le rialacha nós imeachta CESE rialacha oibríochtúla inmheánacha an chomhlachta agus cuireann siad leis na rialacha bunúsacha arna leagadh amach sa Chonradh ar an Aontas Eorpach (féach an achoimre) agus sa Chonradh ar Fheidhmiú an Aontais Eorpaigh (féach an achoimre). Áirítear sna rialacha Cód Iompair do chomhaltaí ina gcumhdaítear an méid seo a leanas:caighdeáin eiticiúla;trédhearcacht airgeadais;neamh–idirdhealú;comhdheiseanna;dínit sa láthair oibre;smachtbhannaí as an gcód a shárú. Bunaítear coiste eitice leis an gcód.ComhaltaíAr CESE tá an méid sa leanas.Eagraíochtaí fostóirí. Comhaltaí ó na hearnálacha príobháideacha agus poiblí um thionscal, gnólachtaí beaga, comhlachais tráchtála, trádáil mhórdhíola agus mhiondíola, baincéireacht agus árachas agus iompar agus talamhaíocht (Grúpa I).Fostaithe. Comhaltaí ó eagraíochtaí náisiúnta ceardchumann, ar leibhéal na gcónaidhmeanna agus ar leibhéal na bhfeidearálachtaí earnála (Grúpa II).Páirtithe eile a dhéanann ionadaíocht don tsochaí shibhialta. I measc daoine eile, eagraíochtaí feirmeoirí agus tomhaltóirí, gnólachtaí beaga, earnáil na ceardaíochta, agus gairmeacha liobrálacha agus eagraíochtaí neamhrialtasacha i réimse na cosanta sóisialta agus comhshaoil (Grúpa III). Molann rialtais na 27 tír den Aontas Eorpach comhaltaí CESE agus ceapann an Chomhairle iad ar feadh 5 bliana. Socraítear i gCinneadh (AE) 2019/853 ón gComhairle líon reatha na gcomhaltaí ag 329 tar éis tarraingt siar na Ríochta Aontaithe ón Aontas Eorpach, ach foráiltear le hAirteagal 301 den CFAE d’uasmhéid de 350 comhalta. Is é seo a leanas comhdhéanamh reatha ar chomhaltaí de réir tíre:24 don Ghearmáin, don Fhrainc agus don Iodáil;21 don Spáinn agus don Pholainn;15 don Rómáin;12 don Bheilg, don Bhulgáir, don tSeicia, don Ghréig, don Ungáir, don Ísiltír, don Ostair, don Phortaingéil agus don tSualainn;9 don Danmhairg, d’Éirinn, don Chróit, don Liotuáin, don tSlóvaic agus don Fhionlainn;7 don Eastóin, don Laitvia agus don tSlóivéin;6 don Chipir agus do Lucsamburg;5 do Mhálta. Toghann na 3 ghrúpa a n–uachtaráin agus a leas–uachtaráin ar feadh téarma 2.5 bliain. Glacann siad páirt in ullmhú, eagrú agus comhordú ghnó CESE.Ról CESE sa nós imeachta reachtachSoláthraíonn CESE tuairimí arna n–iarraidh ag an gComhairle, ag an gCoimisiún Eorpach nó ag Parlaimint na hEorpa. Féadfaidh sé tuairimí a sholáthar freisin as a stuaim féin, tuairimí taiscéalaíochta arna iarraidh sin ag institiúidí an Aontais Eorpaigh nó ag Uachtaránachtaí na Comhairle agus tuarascálacha faisnéise nó rúin a thabhairt chomh maith maidir le haon saincheisteanna a bhaineann leis na cúraimí a shanntar do AE.Eagrú
Ar an gCoiste tá na comhlachtaí a leanas.An tionól. Tagann tionól iomlánach CESE de na comhaltaí uile le chéile i 9 seisiún gach bliain. An uachtaránacht, ar a bhfuil an t–uachtarán agus 2 leas–uachtarán. Is é an t–uachtarán, an duine a dhéanann an méid seo a leanas:stiúrann sé nó sí obair CESE;déanann sé nó sí ionadaíocht thar ceann CESE ina chaidreamh seachtrach;tuairiscíonn sé nó sí don CESE maidir le gníomh agus bearta a dhéantar thar a cheann;cuireadh sé nó sí clár oibre i láthair ag tosach an téarma oifige agus déanann sé nó sí athbhreithniú ar an méid a baineadh amach ag deireadh an téarma. 2 leas–uachtarán, iad i gceannas ar bhuiséad agus ar chumarsáid faoi seach. San uacharánacht mhéadaithe, tá an t–uachtarán agus an 2 leas–uachtarán agus 3 uachtarán grúpa, a dhéanann an méid seo a leanas:ullmhaíonn siad obair an bhiúró agus an tionóil;éascaítear na cinntí riachtanacha i gcásanna práinne nó in imthosca urghnácha. Ar an mbiúró, ar a bhfuil freagracht pholaitiúil as bainistíocht ghinearálta an Choiste tá:an t–uachtarán agus an 2 leas–uachtarán;uachtaráin na 3 ghrúpa;uachtaráin na 6 rannóg;líon athraitheach comhaltaí, nach mbeidh níos mó ná an líon tíortha in AE. Tá na rannóga, a bhfuil sé de chúram orthu tuairimí nó tuarascálacha faisnéise a ghlacadh ar shaincheisteanna a chuirtear orthu. Tá 6 rannóg ann:An tAontas Eacnamaíoch agus Airgeadaíochta agus Comhtháthú Eacnamaíoch agus Sóisialta;Margadh Aonair, Táirgeadh agus Tomhaltas;Iompar, Fuinneamh, Bonneagar agus an tSochaí Faisnéise;Fostaíocht, Gnóthaí Sóisialta agus Saoránacht;Talmhaíocht, Forbairt Tuaithe agus an Comhshaol;Caidreamh Seachtrach.Féadfaidh CESE coimisiúin chomhairleacha a chur ar bun freisin ar a mbeidh comhaltaí agus toscairí CESE ó réimsí den tsochaí shibhialta ar mian le CESE a bheith páirteach ina chuid oibre. Déanann an Coimisiún Comhairleach ar Athrú Tionscail scrúdú ar athruithe tionscail thar réimse leathan earnálacha. Tá sé bunaithe mar chomhlacht ar leith laistigh den CESE agus tá sainchúram air a leathnaítear chuig gach earnáil den tionscal i ndéantúsaíocht agus seirbhísí.
Ina theannta sin tá an méid seo a leanas ag CESE:3 fhaireachlann ar:an t–aistriú digiteach agus an margadh aonair,margadh an tsaothair,forbairt inbhuanaithe; 2 ghrúpa ad hoc ar an méid seo a leanas:an seimeastar Eorpach,cearta bunúsacha agus an smacht reachta; grúpa idirchaidrimh, arb é an tasc atá aige bheith ag caidreamh le heagraíochtaí agus líonraí sochaí sibhialta na hEorpa agus faireachán a dhéanamh ar chomhthionscnaimh.Faigheann CESE tacaíocht ó rúnaíocht bhuan, faoi stiúir Ardrúnaí atá ceaptha ag an mbiúró. Roinneann CESE cuid dá sheirbhísí (aistriúchán, TF, lóistíocht) le Coiste na Réigiún.
CÉN UAIR ATÁ TOSACH FEIDHME NA RIALACHA NÓS IMEACHTA?
Tá na rialacha reatha i bhfeidhm ón 10 Feabhra 2021.
CÚLRA
Tá CESE lonnaithe sa Bhruiséil.
Le haghaidh tuilleadh faisnéise, féach:Ár gcuid oibre (Coiste Eacnamaíoch agus Sóisialta na hEorpa).
PRÍOMHDHOICIMÉID
Rialacha Nós Imeachta Choiste Eacnamaíoch agus Sóisialta na hEorpa Eanáir 2021 (IO L 46, 10.2.2021, lgh. 47-81)
Leagan comhdhlúite den Chonradh ar Fheidhmiú an Aontais Eorpaigh — Cuid a Sé — Forálacha institiúideacha agus airgeadais — Teideal I — Forálacha institiúideacha — Caibidil 3 — Comhlachtaí comhairleacha an Aontais — Airteagal 300 (IO C 202, 7.6.2016, lch. 177)
Leagan comhdhlúite den Chonradh ar Fheidhmiú an Aontais Eorpaigh — Cuid a Sé — Forálacha institiúideacha agus airgeadais — Teideal I — Forálacha institiúideacha — Caibidil 3 — Comhlachtaí comhairleacha an Aontais — Cuid 1 — An Coiste Eacnamaíoch agus Sóisialta:
Airteagal 301 (sean–Airteagal 258 CCE) (IO C 202, 7.6.2016, lch. 177)
Airteagal 302 (sean–Airteagal 259 CCE) (IO C 202, 7.6.2016, lch. 178)
Airteagal 303 (sean–Airteagal 260 CCE) (IO C 202, 7.6.2016, lch. 178)
Airteagal 304 (sean–Airteagal 262 CCE) (IO C 202, 7.6.2016, lch. 178)
Leagan comhdhlúite den Chonradh ar an Aontas Eorpach — Teideal III — Forálacha maidir leis na hinstitiúidí — Airteagal 13 (IO C 202, 7.6.2016, lch. 22)
DOICIMÉID GHAOLMHARA
Rialachán (AE) 2019/853 ón gComhairle an 21 Bealtaine 2019 lena gcinntear comhdhéanamh Choiste Eacnamaíoch agus Sóisialta na hEorpa (IO L 139, 27.5.2019, lgh. 15-16)
Prótacal maidir le comhar idir an Coimisiún Eorpach agus Coiste Eacnamaíoch agus Sóisialta na hEorpa (IO C 102, 5.4.2012, lgh. 1-5)
Nuashonraithe 26.02.2021